text:
από δασμούς κατά την έναρξη ισχύος της παρούσας συμφωνίας, από την ημερομηνία πλήρους ελευθέρωσης του καθεστώτος για τα προϊόντα αυτά.
 5. Με την επιφύλαξη των παραγράφων 3 και 4, σε περίπτωση που ένα Μέρος διατηρεί σε ισχύ, θεσπίζει ή επαναφέρει σε ισχύ επιδοτήσεις ή άλλα μέτρα ισοδύναμου αποτελέσματος για την εξαγωγή μερικώς ή πλήρως ελευθερωμένων γεωργικών προϊόντων προς ένα άλλο Μέρος, το εισάγον Μέρος δύναται να εφαρμόσει πρόσθετο δασμό με αποτέλεσμα την αύξηση των δασμών για τις εισαγωγές του εκάστοτε προϊόντος μέχρι το επίπεδο είτε του εφαρμοζόμενου συντελεστή ΜΕΚ είτε του βασικού δασμολογικού συντελεστή που καθορίζεται στο Παράρτημα Ι (Πίνακες κατάργησης δασμών), λαμβανομένου υπόψη του μικρότερου δασμού, κατά την προβλεπόμενη περίοδο διατήρησης της εξαγωγικής επιδότησης.
 6. Προκειμένου το εισάγον Μέρος να προβεί στην κατάργηση του πρόσθετου δασμού που εφαρμόζεται σύμφωνα με την παράγραφο 5, το εξάγον Μέρος παρέχει αναλυτικά στοιχεία τα οποία αποδεικνύουν τη συμμόρφωση με τις διατάξεις του παρόντος άρθρου.
 Άρθρο 33
 Διαχείριση και εφαρμογή των δασμολογικών ποσοστώσεων
 1. Έκαστο Μέρος εφαρμόζει και διαχειρίζεται τις δασμολογικές ποσοστώσεις που ισχύουν για τις εισαγωγές γεωργικών προϊόντων και καθορίζονται στο Παράρτημα Ι (Πίνακες κατάργησης δασμών) σύμφωνα με το άρθρο XIII της ΓΣΔΕ 1994, συμπεριλαμβανομένων των ερμηνευτικών του σημειώσεων, και με τη Συμφωνία για τις διαδικασίες έκδοσης αδειών εισαγωγής.
 2. Τα Μέρη διαχειρίζονται τις δασμολογικές ποσοστώσεις που ισχύουν για τις εισαγωγές γεωργικών προϊόντων με βάση την αρχή «ο πρώτος αφιχθείς εξυπηρετείται πρώτος».
 3. Κατόπιν αιτήσεως ενός εξάγοντος Μέρους, το εκάστοτε εισάγον Μέρος πραγματοποιεί διαβουλεύσεις με το εξάγον Μέρος σχετικά με τη διαχείριση των δασμολογικών ποσοστώσεων του εισάγοντος Μέρους. Οι διαβουλεύσεις αυτές αντικαθιστούν τις διαβουλεύσεις που προβλέπονται στο άρθρο 301, υπό την προϋπόθεση ότι εκπληρώνουν την απαίτηση που καθορίζεται στην παράγραφο 9 του εν λόγω άρθρου.
 Τμήμα 5
 Διαχείριση διοικητικών σφαλμάτων
 Άρθρο 34
 Διαχείριση διοικητικών σφαλμάτων
 Σε περίπτωση σφάλματος εκ μέρους των αρμόδιων αρχών οποιουδήποτε Μέρους σε σχέση με τη σωστή διαχείριση του προτιμησιακού συστήματος εξαγωγών, και ιδίως κατά την εφαρμογή των διατάξεων του Παραρτήματος II (για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας), και εφόσον το σφάλμα αυτό έχει επιπτώσεις στους εισαγωγικούς δασμούς, κάθε Μέρος που υφίσταται τις επιπτώσεις αυτές μπορεί, μετά από συζήτηση του θέματος σε τεχνικό επίπεδο μεταξύ των ενδιαφερομένων Μερών στο πλαίσιο της υποεπιτροπής για τα τελωνεία, τη διευκόλυνση του εμπορίου και τους κανόνες καταγωγής που προβλέπεται στο άρθρο 68, να ζητήσει από την Επιτροπή Εμπορίου να εξετάσει τις δυνατότητες θέσπισης όλων των κατάλληλων μέτρων με σκοπό τη διευθέτηση της κατάστασης. Η απόφαση της Επιτροπής Εμπορίου σχετικά με τα προς θέσπιση κατάλληλα μέτρα λαμβάνεται με συμφωνία των ενδιαφερομένων Μερών.
 Τμήμα 6
 Υποεπιτροπές
 Άρθρο 35
 Υποεπιτροπή για την πρόσβαση στην αγορά
 1. Τα Μέρη συγκροτούν υποεπιτροπή για την πρόσβαση στην αγορά, η οποία απαρτίζεται από αντιπροσώπους εκάστου Μέρους.
 2. Η υποεπιτροπή συγκαλείται κατόπιν αιτήσεως ενός Μέρους ή της Επιτροπής Εμπορίου προκειμένου να εξετάσει οποιοδήποτε θέμα το οποίο δεν εμπίπτει στην αρμοδιότητα άλλης υποεπιτροπής και ανακύπτει κατά την εφαρμογή του παρόντος Κεφαλαίου.
 3. Τα καθήκοντα της υποεπιτροπής περιλαμβάνουν, μεταξύ άλλων, τα εξής:
 α)
 την


text:
προώθηση των εμπορευματικών συναλλαγών μεταξύ των Μερών, π.χ. μέσω διαβουλεύσεων σχετικά με την επίσπευση και τη διεύρυνση του πεδίου κατάργησης δασμών βάσει της παρούσας συμφωνίας και σχετικά με άλλα ζητήματα, εφόσον ενδείκνυται ·
 β)
 την αντιμετώπιση των μη δασμολογικών μέτρων που ενδέχεται να περιστέλλουν τις εμπορευματικές συναλλαγές μεταξύ των Μερών και, εάν ενδείκνυται, την παραπομπή αυτών των θεμάτων στην Επιτροπή Εμπορίου προς εξέταση·
 γ)
 την παροχή συμβουλών και τη διατύπωση συστάσεων προς την Επιτροπή Εμπορίου σχετικά με τις ανάγκες συνεργασίας επί θεμάτων πρόσβασης στην αγορά·
 δ)
 την πραγματοποίηση διαβουλεύσεων και την καταβολή προσπαθειών για την επίλυση κάθε διαφοράς που ενδέχεται να ανακύψει μεταξύ των Μερών σε σχέση με ζητήματα που αφορούν τροποποιήσεις του Εναρμονισμένου Συστήματος, συμπεριλαμβανομένης της ταξινόμησης των εμπορευμάτων, προκειμένου να διασφαλίζεται ότι δεν μεταβάλλονται οι υποχρεώσεις εκάστου Μέρους βάσει της παρούσας συμφωνίας.
 Άρθρο 36
 Υποεπιτροπή γεωργίας
 1. Τα Μέρη συγκροτούν υποεπιτροπή γεωργίας, η οποία απαρτίζεται από αντιπροσώπους του μέρους ΕΕ και εκάστης υπογράφουσας χώρας των Άνδεων.
 2. Η υποεπιτροπή γεωργίας:
 α)
 παρακολουθεί και προάγει τη συνεργασία σχετικά με την εφαρμογή και διαχείριση του Τμήματος 4, με στόχο τη διευκόλυνση του εμπορίου γεωργικών προϊόντων μεταξύ των Μερών·
 β)
 διευθετεί κάθε αδικαιολόγητο εμπόδιο για το εμπόριο γεωργικών προϊόντων μεταξύ των Μερών·
 γ)
 πραγματοποιεί διαβουλεύσεις επί θεμάτων που σχετίζονται με το Τμήμα 4 σε συντονισμό με άλλες συναφείς υποεπιτροπές, ομάδες εργασίας ή κάθε άλλο εξειδικευμένο όργανο που προβλέπεται στην παρούσα συμφωνία·
 δ)
 αξιολογεί την ανάπτυξη του εμπορίου γεωργικών προϊόντων μεταξύ των Μερών και τις συνέπειες της παρούσας συμφωνίας για τον γεωργικό τομέα εκάστου Μέρους, καθώς και τη λειτουργία των μηχανισμών που προβλέπονται στην παρούσα συμφωνία, και συνιστά τη λήψη κάθε ενδεδειγμένου μέτρου στην Επιτροπή Εμπορίου·
 ε)
 διεκπεραιώνει κάθε πρόσθετη εργασία που της αναθέτει ενδεχομένως η Επιτροπή Εμπορίου·, και
 στ)
 αναφέρεται και υποβάλλει προς εξέταση στην Επιτροπή Εμπορίου τα αποτελέσματα των εργασιών της βάσει της παρούσας παραγράφου.
 3. Η υποεπιτροπή γεωργίας συνέρχεται τουλάχιστον άπαξ ετησίως. Οσάκις ανακύπτουν ιδιαίτερες περιστάσεις, μετά από αίτηση ενός Μέρους, η υποεπιτροπή συνεδριάζει κατόπιν συμφωνίας των Μερών, το αργότερο 30 ημέρες μετά την ημερομηνία υποβολής της σχετικής αίτησης. Η υποεπιτροπή γεωργίας μπορεί επίσης να συνεδριάζει σε διμερές επίπεδο, υπό την προεδρία των αντιπροσώπων του Μέρους που φιλοξενεί την εκάστοτε συνεδρίαση.
 4. Όλες οι αποφάσεις της υποεπιτροπής γεωργίας λαμβάνονται με ομοφωνία.
 ΚΕΦΑΛΑΙΟ 2
 Εμπορικά μέτρα αποκατάστασης
 Τμήμα 1
 Μέτρα αντιντάμπινγκ και αντισταθμιστικά μέτρα
 Άρθρο 37
 Γενικές διατάξεις
 1. Τα Μέρη επιβεβαιώνουν τα δικαιώματα και τις υποχρεώσεις τους βάσει της Συμφωνίας αντιντάμπινγκ, της Συμφωνίας για τις επιδοτήσεις και της Συμφωνίας του ΠΟΕ σχετικά με τους κανόνες καταγωγής (στο εξής: «Συμφωνία για τους κανόνες καταγωγής»).
 2. Σε περίπτωση εφαρμογής δασμού αντιντάμπινγκ ή αντισταθμιστικού μέτρου ή σε περίπτωση αποδοχής ανάληψης υποχρέωσης ως προς τις τιμές, εκ μέρους της αρχής της Κοινότητας των Άνδεων, εξ ονόματος δύο ή περισσότερων χωρών μελών της Κοινότητας των Άνδεων, το αρμόδιο δικαιοδοτικό όργανο της Κοινότητας των Άνδεων είναι αποκλειστικώς αρμόδιο για τον δικαστικό έλεγχο.
 3. Τα Μέρη διασφαλίζουν ότι δεν εφαρμόζονται συγχρόνως μέτρα αντιντάμπινγκ για το ίδιο προϊόν από περιφερειακές αρχές και εθνικές αρχές. Ο ίδιος κανόνας

type: contracts

jurisdiction: EU


text:
ισχύει για τα αντισταθμιστικά μέτρα.
 Άρθρο 38
 Διαφάνεια
 1. Τα Μέρη συμφωνούν ότι τα εμπορικά μέτρα αποκατάστασης θα πρέπει να χρησιμοποιούνται σε πλήρη συμμόρφωση με τις συναφείς απαιτήσεις του ΠΟΕ και να στηρίζονται σε διαφανές σύστημα.
 2. Αναγνωρίζοντας τα οφέλη της ασφάλειας δικαίου και της προβλεψιμότητας για τους οικονομικούς φορείς, έκαστο Μέρος διασφαλίζει ότι η εγχώρια νομοθεσία του σχετικά με τα εμπορικά μέτρα αποκατάστασης είναι πλήρως συμβατή με τους συναφείς κανόνες του ΠΟΕ.
 3. Με την επιφύλαξη του άρθρου 6.5 της Συμφωνίας αντιντάμπινγκ και του άρθρου 12.4 της Συμφωνίας για τις επιδοτήσεις, έκαστο Μέρος διασφαλίζει, το συντομότερο δυνατό σύμφωνα με την εγχώρια νομοθεσία του μετά την επιβολή προσωρινών μέτρων, και, εν πάση περιπτώσει, πριν από τη λήψη οποιασδήποτε τελικής απόφασης, την πλήρη και ουσιαστική κοινολόγηση των υπό εξέταση ουσιωδών πραγματικών περιστατικών τα οποία αποτελούν τη βάση για την απόφαση σχετικά με την εφαρμογή ή μη μέτρων. Οι πληροφορίες αυτές κοινολογούνται εγγράφως, και χορηγείται στους ενδιαφερομένους επαρκής χρόνος για τη διατύπωση τυχόν παρατηρήσεων.
 4. Υπό την προϋπόθεση ότι δεν προκαλείται αδικαιολόγητη καθυστέρηση της διεξαγωγής της έρευνας, κατόπιν αιτήσεως κάθε ενδιαφερομένου, η ερευνούσα αρχή παρέχει τη δυνατότητα στον εν λόγω ενδιαφερόμενο να εκφράσει τις απόψεις του στο πλαίσιο των ερευνών σχετικά με τα εμπορικά μέτρα αποκατάστασης.
 Άρθρο 39
 Συνεκτίμηση του δημόσιου συμφέροντος
 Σύμφωνα με το εγχώριό τους δίκαιο, το μέρος ΕΕ και η Κολομβία παρέχουν την ευκαιρία σε βιομηχανικούς χρήστες και εισαγωγείς του υπό διερεύνηση προϊόντος, καθώς και σε αντιπροσωπευτικές οργανώσεις καταναλωτών, αναλόγως της περιπτώσεως, να υποβάλλουν χρήσιμες για τη διεξαγόμενη έρευνα πληροφορίες. Η ερευνούσα αρχή λαμβάνει υπόψη τις πληροφορίες αυτές στο μέτρο που τις κρίνει χρήσιμες και δεόντως τεκμηριωμένες και εφόσον αυτές υποβλήθηκαν εντός της προθεσμίας που τάσσει το εγχώριοδίκαιο.
 Άρθρο 40
 Κανόνας του χαμηλότερου δασμού
 Το μέρος ΕΕ και η Κολομβία, παρά τα δικαιωμάτα τους βάσει της Συμφωνίας αντιντάμπινγκ και της Συμφωνίας για τις επιδοτήσεις όσον αφορά την εφαρμογή δασμών αντιντάμπινγκ και αντισταθμιστικών δασμών, θεωρούν επιθυμητό να είναι ο εφαρμοζόμενος δασμός χαμηλότερος από το αντίστοιχο περιθώριο ντάμπινγκ ή επιδότησης, αναλόγως της περιπτώσεως, εφόσον ο χαμηλότερος δασμός θα ήταν επαρκής για την εξάλειψη της βλάβης που προκαλείται στον εγχώριο οικονομικό κλάδο.
 Άρθρο 41
 Ερευνούσα αρχή
 Για τους σκοπούς του παρόντος Τμήματος,
 —
 ως «ερευνούσα αρχή» νοείται:
 α)
 ως προς την Κολομβία, το Υπουργείο Εμπορίου, Βιομηχανίας και Τουρισμού, ή η διάδοχή του αρχή·
 β)
 ως προς το Περού, το Εθνικό Ινστιτούτο Προάσπισης του Ανταγωνισμού και Προστασίας της Διανοητικής Ιδιοκτησίας, ή η διάδοχή του αρχή·, και
 γ)
 ως προς το μέρος ΕΕ, η Ευρωπαϊκή Επιτροπή.
 Άρθρο 42
 Αποκλεισμός από τον μηχανισμό επίλυσης διαφορών
 Ο Τίτλος XII (Επίλυση διαφορών) δεν εφαρμόζεται στο παρόν Τμήμα.
 Τμήμα 2
 Πολυμερή μέτρα διασφάλισης
 Άρθρο 43
 Γενικές διατάξεις
 Έκαστο Μέρος διατηρεί τα δικαιώματα και τις υποχρεώσεις που υπέχει δυνάμει του άρθρου XIX της ΓΣΔΕ 1994, της Συμφωνίας για τα μέτρα διασφάλισης και της Συμφωνίας για τους κανόνες καταγωγής.
 Άρθρο 44
 Διαφάνεια
 Παρά το άρθρο 43, κατόπιν αιτήσεως άλλου Μέρους, ένα Μέρος το οποίο κινεί έρευνα ή σκοπεύει να λάβει μέτρα διασφάλισης παρέχει πάραυτα ad hoc έγγραφη γνωστοποίηση όλων των


text:
συναφών πληροφοριών, οι οποίες περιλαμβάνουν, κατά περίπτωση, πληροφορίες σχετικά με την κίνηση έρευνας για τα μέτρα διασφάλισης, το προκαταρκτικό συμπέρασμα και το τελικό συμπέρασμα της έρευνας.
 Άρθρο 45
 Μη ταυτόχρονη εφαρμογή μέτρων διασφάλισης
 Κανένα Μέρος δεν μπορεί να εφαρμόζει ταυτοχρόνως, σε σχέση με το ίδιο προϊόν:
 α)
 διμερές μέτρο διασφάλισης δυνάμει του Τμήματος 3 (Διμερής ρήτρα διασφάλισης) του παρόντος κεφαλαίου·, και
 β)
 μέτρο δυνάμει του άρθρου XIX της ΓΣΔΕ 1994 και της Συμφωνίας για τα μέτρα διασφάλισης.
 Άρθρο 46
 Ερευνούσα αρχή
 Για τους σκοπούς του παρόντος Τμήματος, ως «ερευνούσα αρχή» νοείται:
 α)
 ως προς την Κολομβία, το Υπουργείο Εμπορίου, Βιομηχανίας και Τουρισμού, ή η διάδοχή του αρχή·
 β)
 ως προς το Περού, το Εθνικό Ινστιτούτο Προάσπισης του Ανταγωνισμού και Προστασίας της Διανοητικής Ιδιοκτησίας·, και
 γ)
 ως προς το μέρος ΕΕ, η Ευρωπαϊκή Επιτροπή.
 Άρθρο 47
 Αποκλεισμός από τον μηχανισμό επίλυσης διαφορών
 Με εξαίρεση το άρθρο 45, ο Τίτλος XII (Επίλυση διαφορών) δεν εφαρμόζεται στο παρόν Τμήμα.
 Τμήμα 3
 Διμερής ρήτρα διασφάλισης
 Άρθρο 48
 Εφαρμογή διμερούς μέτρου διασφάλισης
 1. Παρά το Τμήμα 2 (Πολυμερή μέτρα διασφάλισης), εάν, ως συνέπεια παραχωρήσεων δυνάμει της παρούσας συμφωνίας, ένα προϊόν καταγωγής Μέρους εισάγεται στο έδαφος άλλου Μέρους σε τόσο αυξημένες ποσότητες, είτε σε απόλυτους αριθμούς είτε σε σχέση με την εγχώρια παραγωγή, και υπό τέτοιες συνθήκες ώστε να προκαλείται ή να υπάρχει κίνδυνος να προκληθεί σοβαρή ζημία σε εγχώριους παραγωγούς ομοειδών ή ευθέως ανταγωνιστικών προϊόντων, το εισάγον Μέρος μπορεί να λαμβάνει κατάλληλα μέτρα, υπό τους όρους και σύμφωνα με τις διαδικασίες που καθορίζονται στο παρόν Τμήμα.
 2. Κατά τη διάρκεια της μεταβατικής περιόδου, Μέρος μπορεί να εφαρμόζει μόνο διμερή μέτρα διασφάλισης (10).
 Άρθρο 49
 Γνωστοποίηση και διαβουλεύσεις
 1. Έκαστο Μέρος ειδοποιεί πάραυτα το οικείο εξάγον Μέρος σχετικά με την κίνηση έρευνας και την εφαρμογή προσωρινών και οριστικών μέτρων.
 2. Όταν Μέρος θεωρήσει ότι συντρέχουν οι προϋποθέσεις που καθορίζονται στο ΑΡΘΡΟ48 για την εφαρμογή ή την παράταση της ισχύος οριστικού μέτρου, παρέχει επαρκείς ευκαιρίες για την πραγματοποίηση διαβουλεύσεων με το θιγόμενο Μέρος, σύμφωνα με τη νομοθεσία εκάστου Μέρους, με σκοπό την εξέταση των διαθέσιμων πληροφοριών, την ανταλλαγή απόψεων σχετικά με την εφαρμογή ή την παράταση της ισχύος ενός μέτρου και την επίτευξη αμοιβαία ικανοποιητικής λύσης.
 3. Οι διαβουλεύσεις που προβλέπονται στην παράγραφο 2 αρχίζουν εντός 15 ημερών από την ημερομηνία παραλαβής από το θιγόμενο Μέρος της πρόσκλησης σε διαβουλεύσεις εκ μέρους της ερευνούσας αρχής.
 4. Αν δεν εξευρεθεί ικανοποιητική λύση εντός 45 ημερών από την ημερομηνία παραλαβής από το θιγόμενο Μέρος της πρόσκλησης σε διαβουλεύσεις, το εισάγον Μέρος δύναται να θεσπίζει τα μέτρα για τη διευθέτηση της κατάστασης σύμφωνα με το παρόν Τμήμα.
 5. Ένα Μέρος δύναται να εφαρμόζει προσωρινώς διμερές μέτρο διασφάλισης, χωρίς προηγούμενες διαβουλεύσεις.
 Άρθρο 50
 Τύπος μέτρου
 Τα διμερή μέτρα διασφάλισης που εφαρμόζονται από εισάγον Μέρος δυνάμει του άρθρου 48 μπορούν να συνίστανται σε ένα ή περισσότερα από τα ακόλουθα μέτρα:
 α)
 αναστολή της περαιτέρω μείωσης του δασμού επί του οικείου προϊόντος η οποία προβλέπεται στο χρονοδιάγραμμα του εν λόγω Μέρους βάσει του Παραρτήματος I (Πίνακες κατάργησης δασμών), ή
 β)
 αύξηση του δασμού


text:
που επιβαρύνει το οικείο προϊόν σε επίπεδο που δεν υπερβαίνει τον εφαρμοζόμενο δασμό μάλλον ευνοούμενου κράτους ο οποίος ισχύει για το προϊόν αυτό κατά τον χρόνο λήψης του μέτρου ή τον βασικό δασμολογικό συντελεστή, όπως προσδιορίζεται στο χρονοδιάγραμμα του εν λόγω Μέρους σύμφωνα με το Παράρτημα Ι (Πίνακες κατάργησης δασμών), λαμβανόμενου υπόψη του μικρότερου δασμού.
 Άρθρο 51
 Διαδικασία έρευνας
 1. Μέρος εφαρμόζει ένα διμερές μέτρο διασφάλισης μόνον έπειτα από τη διεξαγωγή έρευνας από τις αρμόδιες αρχές του σύμφωνα με το άρθρο 3 της Συμφωνίας για τα μέτρα διασφάλισης και, προς τον σκοπό αυτό, το εν λόγω άρθρο ενσωματώνεται και καθίσταται αναπόσπαστο μέρος της παρούσας συμφωνίας, τηρουμένων των αναλογιών.
 2. Κάθε έρευνα που διεξάγεται από Μέρος δυνάμει της παραγράφου 1 πρέπει να συνάδει με τις απαιτήσεις του άρθρου 4 παράγραφος 2 στοιχεία α) και γ) της Συμφωνίας για τα μέτρα διασφάλισης και, προς τον σκοπό αυτό, το άρθρο 4 παράγραφος 2 στοιχεία α) και γ) της Συμφωνίας για τα μέτρα διασφάλισης ενσωματώνεται και καθίσταται αναπόσπαστο μέρος της παρούσας συμφωνίας, τηρουμένων των αναλογιών.
 3. Επιπλέον της παραγράφου 2, το Μέρος που διεξάγει έρευνα αποδεικνύει επί τη βάσει αντικειμενικών αποδεικτικών στοιχείων την ύπαρξη αιτιώδους συνάφειας μεταξύ της αύξησης των εισαγωγών του προϊόντος του εξάγοντος Μέρους και της σοβαρής βλάβης ή του κινδύνου πρόκλησης σοβαρής βλάβης.
 4. Έκαστο Μέρος διασφαλίζει ότι οι αρμόδιες αρχές του ολοκληρώνουν κάθε τέτοια έρευνα εντός της προθεσμίας που καθορίζεται στην εγχώρια νομοθεσία του, η οποία δεν υπερβαίνει τους 12 μήνες από την ημερομηνία κίνησης της έρευνας.
 Άρθρο 52
 Όροι και διάρκεια ενός μέτρου
 1. Κανένα Μέρος δεν μπορεί να εφαρμόσει διμερές μέτρο διασφάλισης:
 α)
 παρά μόνο στον βαθμό και για το χρονικό διάστημα που κρίνεται αναγκαίο για την αποτροπή ή την αποκατάσταση σοβαρής βλάβης σύμφωνα με το άρθρο 48,·
 β)
 για περίοδο άνω των δύο ετών· η περίοδος αυτή μπορεί κατ’ εξαίρεση να παραταθεί για δύο επιπλέον έτη, εφόσον:
 (i)
 οι αρμόδιες αρχές του εισάγοντος Μέρους κρίνουν, σύμφωνα με τις σχετικές διαδικασίες του άρθρου 51, ότι το μέτρο εξακολουθεί να είναι αναγκαίο για την αποτροπή ή την αποκατάσταση σοβαρής βλάβης σύμφωνα με το άρθρο 48, και
 (ii)
 υπάρχουν στοιχεία που αποδεικνύουν ότι ο εγχώριος οικονομικός κλάδος προσαρμόζεται·
 η συνολική περίοδος εφαρμογής ενός μέτρου διασφάλισης, συμπεριλαμβανομένης της αρχικής περιόδου εφαρμογής και της τυχόν παράτασής της, δεν υπερβαίνει τα τέσσερα έτη.
 2. Όταν Μέρος περατώνει ένα διμερές μέτρο διασφάλισης, ο δασμολογικός συντελεστής είναι εκείνος ο οποίος, σύμφωνα με το Παράρτημα Ι (Πίνακες κατάργησης δασμών), θα έπρεπε να ισχύει εάν δεν είχε ληφθεί το μέτρο.
 Άρθρο 53
 Προσωρινά μέτρα
 1. Σε κρίσιμες περιστάσεις υπό τις οποίες καθυστέρηση θα προκαλούσε βλάβη που θα ήταν δύσκολο να επανορθωθεί, Μέρος μπορεί να εφαρμόσει προσωρινώς ένα διμερές μέτρο διασφάλισης, επί τη βάσει προσωρινού συμπεράσματος ότι υπάρχουν σαφή στοιχεία που αποδεικνύουν ότι οι εισαγωγές ενός προϊόντος που κατάγεται από το εξάγον Μέρος έχουν αυξηθεί λόγω της μείωσης ή της κατάργησης δασμών δυνάμει του Παραρτήματος Ι (Πίνακες κατάργησης δασμών) και ότι οι εν λόγω εισαγωγές προκαλούν ή υπάρχει κίνδυνος να προκαλέσουν σοβαρή βλάβη κατά την έννοια του άρθρου


text:
48.
 2. Η διάρκεια κάθε προσωρινού μέτρου δεν υπερβαίνει τις 200 ημέρες, κατά τη διάρκεια των οποίων το οικείο Μέρος τηρεί τις απαιτήσεις του άρθρου 49 και του άρθρου 51 παράγραφοι 1, 2 και 3.
 3. Το οικείο Μέρος επιστρέφει αμέσως κάθε δασμολογική αύξηση που έχει εφαρμοσθεί κατ’ εφαρμογή της παραγράφου 1, εάν η έρευνα δεν οδηγήσει στη διαπίστωση ότι πληρούνται οι απαιτήσεις του άρθρου 48. Η διάρκεια κάθε προσωρινού μέτρου υπολογίζεται ως μέρος της περιόδου που καθορίζεται στο ΑΡΘΡΟ52 παράγραφος 1 στοιχείο β).
 Άρθρο 54
 Αποζημίωση
 1. Μέρος που επιδιώκει να παρατείνει την ισχύ ενός διμερούς μέτρου διασφάλισης πραγματοποιεί διαβουλεύσεις με το Μέρος τα προϊόντα του οποίου υπόκεινται στο μέτρο προκειμένου να συμφωνήσουν από κοινού επί κατάλληλης αποζημίωσης υπό τη μορφή παραχωρήσεων οι οποίες παράγουν ουσιαστικά ισοδύναμα εμπορικά αποτελέσματα. Το εισάγον Μέρος παρέχει την ευκαιρία για τις εν λόγω διαβουλεύσεις το αργότερο 30 ημέρες μετά την παράταση της ισχύος του διμερούς μέτρου διασφάλισης.
 2. Αν οι διαβουλεύσεις βάσει της παραγράφου 1 δεν οδηγήσουν σε συμφωνία για το θέμα της αποζημίωσης εντός 30 ημερών από την προσφορά για την πραγματοποίησή τους, και το εισάγον Μέρος αποφασίσει να παρατείνει την ισχύ του μέτρου διασφάλισης, το Μέρος τα προϊόντα του οποίου υπόκεινται στο μέτρο διασφάλισης δύναται να αναστέλλει την εφαρμογή ουσιαστικά ισοδύναμων παραχωρήσεων έναντι των συναλλαγών του Μέρους που παρέτεινε την ισχύ του μέτρου.
 Άρθρο 55
 Εκ νέου εφαρμογή μέτρου
 Κανένα μέτρο διασφάλισης κατά την έννοια του παρόντος Τμήματος δεν εφαρμόζεται στις εισαγωγές ενός προϊόντος το οποίο έχει ήδη υπαχθεί σε ανάλογο μέτρο κατά το παρελθόν, παρά μόνον άπαξ και για χρονικό διάστημα ίσο με το ήμισυ της παλαιότερης περιόδου εφαρμογής, εφόσον η περίοδος της μη εφαρμογής είναι τουλάχιστον ένα έτος.
 Άρθρο 56
 Εξόχως απόκεντρες περιοχές της Ευρωπαϊκής Ένωσης (11)
 1. Όταν ένα προϊόν που κατάγεται από τις υπογράφουσες χώρες των Άνδεων εισέρχεται στο έδαφος των εξόχως απόκεντρων περιοχών της Ευρωπαϊκής 'Ενωσης (εφεξής καλούμενες «εξόχως απόκεντρες περιοχές ΕΕ»),σε τόσο αυξημένες ποσότητες και υπό τέτοιες συνθήκες ώστε να προκαλεί ή να απειλεί να προκαλέσει σοβαρή επιδείνωση της οικονομικής κατάστασης των εξόχως απόκεντρων περιοχών ΕΕ, το μέρος ΕΕ, αφού εξετάσει εναλλακτικές λύσεις, δύναται κατ’ εξαίρεση να λαμβάνει μέτρα διασφάλισης, η ισχύς των οποίων περιορίζεται στο έδαφος της σχετικής περιοχής ήπεριοχών.
 2. Τα μέτρα διασφάλισης που θεσπίζονται για εξόχως απόκεντρες περιοχές ΕΕ εφαρμόζονται σύμφωνα με τις διατάξεις του παρόντος Κεφαλαίου.
 Άρθρο 57
 Αρμόδια αρχή
 Για τους σκοπούς του παρόντος Τμήματος, ως «αρμόδια αρχή» νοείται:
 α)
 ως προς την Κολομβία, το Υπουργείο Εμπορίου, Βιομηχανίας και Τουρισμού, ή η διάδοχή του αρχή·
 β)
 ως προς το Περού, το Υπουργείο Εξωτερικού Εμπορίου και Τουρισμού, ή η διάδοχή του αρχή· και
 γ)
 ως προς το μέρος ΕΕ, η Ευρωπαϊκή Επιτροπή.
 ΚΕΦΑΛΑΙΟ 3
 Διευκόλυνση των τελωνειακών διαδικασιών και των εμπορικών συναλλαγών
 Άρθρο 58
 Στόχοι
 1. Τα Μέρη αναγνωρίζουν τη σημασία των ζητημάτων διευκόλυνσης των τελωνειακών διαδικασιών και των εμπορικών συναλλαγών στο μεταβαλλόμενο παγκόσμιο εμπορικό περιβάλλον. Τα Μέρη συμφωνούν να ενισχύσουν τη συνεργασία στον συγκεκριμένο τομέα με στόχο να διασφαλίζεται ότι η συναφής νομοθεσία και οι διαδικασίες εκάστου Μέρους καθώς και


text:
οι διοικητικές ικανότητες των αντίστοιχων δημόσιων διοικήσεών τους ανταποκρίνονται στους στόχους του αποτελεσματικού ελέγχου και της προώθησης της διευκόλυνσης του εμπορίου.
 2. Τα Μέρη αναγνωρίζουν ότι οι θεμιτοί στόχοι δημόσιας πολιτικής, συμπεριλαμβανομένων όσων συνδέονται με την ασφάλεια και την πρόληψη και καταπολέμηση της απάτης, δεν διακυβεύονται κατά κανένα τρόπο.
 Άρθρο 59
 Τελωνειακές και συναφείς με το εμπόριο διαδικασίες
 1. Έκαστο Μέρος θεσπίζει αποτελεσματικές, διαφανείς και απλουστευμένες διαδικασίες για τη μείωση του κόστους και τη διασφάλιση προβλεψιμότητας για εισαγωγείς και εξαγωγείς.
 2. Τα Μέρη συμφωνούν ότι οι αντίστοιχες εμπορικές και τελωνειακές διατάξεις, ρυθμίσεις και διαδικασίες τους βασίζονται:
 α)
 σε διεθνείς πράξεις και πρότυπα τα οποία ισχύουν στον τομέα των τελωνείων και του εμπορίου, στα οποία περιλαμβάνονται τα ουσιώδη στοιχεία της Αναθεωρημένης σύμβασης του Κιότο για την απλούστευση και την εναρμόνιση των τελωνειακών διαδικασιών (στο εξής: «Αναθεωρημένη σύμβαση του Κιότο»), η Διεθνής Σύμβαση για το εναρμονισμένο σύστημα περιγραφής και κωδικοποίησης των εμπορευμάτων (στο εξής: «Σύμβαση ΕΣ»), το Πλαίσιο προτύπων για την ασφάλεια και τη διευκόλυνση του παγκόσμιου εμπορίου του Παγκόσμιου Οργανισμού Τελωνείων (στο εξής: «Πλαίσιο SAFE του ΠΟΤ») και το Υπόδειγμα για τα τελωνειακά δεδομένα του ΠΟΤ (στο εξής: «Υπόδειγμα για τα δεδομένα»)·
 β)
 στην προστασία και τη διευκόλυνση του εμπορίου μέσω της αποτελεσματικής επιβολής της εφαρμογής και τήρησης νομικών απαιτήσεων·
 γ)
 σε απαιτήσεις για τους οικονομικούς φορείς οι οποίες πρέπει να είναι εύλογες, να μη συνιστούν διακριτική μεταχείριση και να αποτρέπουν τις πρακτικές απάτης·
 δ)
 στη χρήση ενιαίου διοικητικού εγγράφου ή ηλεκτρονικού ισοδύναμού του με σκοπό την υποβολή τελωνειακών διασαφήσεων εισαγωγής και εξαγωγής·
 ε)
 στην εφαρμογή σύγχρονων τελωνειακών πρακτικών, όπως η ανάλυση του κινδύνου, η απλούστευση των διαδικασιών εισόδου και θέσης σε ελεύθερη κυκλοφορία των εμπορευμάτων, οι εκ των υστέρων έλεγχοι και οι μέθοδοι λογιστικού ελέγχου εταιρειών·
 στ)
 στην προοδευτική ανάπτυξη συστημάτων, συμπεριλαμβανομένων εκείνων που βασίζονται στην τεχνολογία των πληροφοριών, ώστε να διευκολύνεται η ηλεκτρονική ανταλλαγή δεδομένων μεταξύ των οικονομικών φορέων, των τελωνειακών διοικήσεων και άλλων συναφών υπηρεσιών. Προς τον σκοπό αυτό, και στο μέτρο του δυνατού, έκαστο Μέρος καταβάλλει προσπάθεια για την προοδευτική καθιέρωση μονοαπευθυντικής θυρίδας, έτσι ώστε να διευκολύνονται οι πράξεις εξωτερικού εμπορίου·
 ζ)
 σε κανόνες με τους οποίους διασφαλίζεται ότι οποιαδήποτε κύρωση που επιβάλλεται για παραβιάσεις των τελωνειακών κανονισμών ή των διαδικαστικών απαιτήσεων είναι ανάλογη της παραβίασης και δεν συνεπάγεται διακριτική μεταχείριση και ότι, κατά την εφαρμογή της, δεν καθυστερεί υπέρμετρα τη θέση σε ελεύθερη κυκλοφορία·
 η)
 σε τέλη και επιβαρύνσεις τα οποία είναι εύλογα, δεν υπερβαίνουν το κόστος των παρεχόμενων υπηρεσιών σε σχέση με την εκάστοτε πράξη και δεν υπολογίζονται με γνώμονα την αξία (ad valorem). Δεν επιβάλλονται τέλη και επιβαρύνσεις για προξενικές υπηρεσίες·
 θ)
 στην κατάργηση οποιασδήποτε απαίτησης για την υποχρεωτική διενέργεια ελέγχων προ της αποστολής ή άλλου ισοδύναμου μέτρου, και
 ι)
 στην ανάγκη να διασφαλίζεται ότι όλες οι αρμόδιες διοικητικές οντότητες οι οποίες παρεμβαίνουν στον έλεγχο και την υλική επιθεώρηση εμπορευμάτων που προορίζονται για εισαγωγή ή εξαγωγή ασκούν τις δραστηριότητές τους, οσάκις είναι εφικτό, ταυτόχρονα και στον ίδιο τόπο.
 3. Για να βελτιωθούν οι μέθοδοι εργασίας, καθώς και για να εξασφαλισθεί η μη διακριτική μεταχείριση,


text:
η διαφάνεια, η αποτελεσματικότητα, η ακεραιότητα και η πλήρης απόδοση ευθυνών για τις διάφορες πράξεις, έκαστο Μέρος:
 α)
 λαμβάνει περαιτέρω μέτρα για τη μείωση, την απλούστευση και την τυποποίηση των δεδομένων και των εγγράφων που ζητούν οι τελωνειακές και άλλες υπηρεσίες·
 β)
 απλουστεύει τις απαιτήσεις και τις διατυπώσεις οσάκις τούτο είναι δυνατό, σε σχέση με τον άμεσο εκτελωνισμό και τη θέση σε ελεύθερη κυκλοφορία των εμπορευμάτων, παρέχοντας τη δυνατότητα στους εισαγωγείς να προβαίνουν σε εκτελωνισμό χωρίς να καταβάλλουν δεσμούς, υπό την προϋπόθεση της σύστασης εγγύησης σύμφωνα με την εγχώρια νομοθεσία, προκειμένου να διασφαλίζεται η τελική πληρωμή δασμών, τελών και επιβαρύνσεων·
 γ)
 παρέχει αποτελεσματικές, ταχείες, επί ίσοις όροις και εύκολα προσβάσιμες διαδικασίες για την κατοχύρωση του δικαιώματος προσφυγής κατά τελωνειακών διοικητικών αποφάσεων που επηρεάζουν τις εισαγωγές, τις εξαγωγές ή τη διαμετακόμιση εμπορευμάτων. Οι διαδικασίες είναι εύκολα προσβάσιμες, ακόμη και για τις πολύ μικρές επιχειρήσεις και τις ΜΜΕ, και
 δ)
 εξασφαλίζει ότι τηρούνται τα υψηλότερα πρότυπα ακεραιότητας, μέσω της εφαρμογής μέτρων που αντανακλούν τις αρχές των σχετικών διεθνών συμβάσεων και πράξεων στον συγκεκριμένο τομέα.
 Άρθρο 60
 Εκ των προτέρων έκδοση αποφάσεων
 1. Κατόπιν έγγραφου αιτήματος και πριν από την εισαγωγή ενός εμπορεύματος στο έδαφός του, έκαστο Μέρος εκδίδει εγγράφως, μέσω των αρμόδιων αρχών του, εκ των προτέρων αποφάσεις, σύμφωνα με τις εγχώριες νομοθετικές και κανονιστικές του διατάξεις, σχετικά με τη δασμολογική κατάταξη, την καταγωγή ή οποιοδήποτε άλλο συναφές θέμα το οποίο ενδεχομένως συμφωνείται από τα Μέρη.
 2. Με την επιφύλαξη των τυχόν απαιτήσεων περί εμπιστευτικότηταςστο δίκαιό του, έκαστο Μέρος δημοσιεύει, στο μέτρο του δυνατού με ηλεκτρονικά μέσα, τις εκ των προτέρων αποφάσεις του για τη δασμολογική κατάταξη και οποιοδήποτε άλλο συναφές θέμα το οποίο ενδεχομένως συμφωνείται από τα Μέρη.
 3. Για να διευκολύνονται οι εμπορικές συναλλαγές, τα Μέρη περιλαμβάνουν στον διμερή τους διάλογο τακτικές επικαιροποιήσεις όσον αφορά αλλαγές της αντίστοιχης νομοθεσίας τους για τα ζητήματα που αναφέρονται στις παραγράφους 1 και 2.
 4. Όλα τα διαδικαστικά ζητήματα που σχετίζονται με την έκδοση εκ των προτέρων αποφάσεων ρυθμίζονται από την εγχώρια νομοθεσία εκάστου Μέρους, σε συμμόρφωση με τα διεθνή πρότυπα του ΠΟΤ. Οι εν λόγω διαδικασίες δημοσιεύονται και διατίθενται στο κοινό.
 Άρθρο 61
 Διαχείριση κινδύνων
 1. Έκαστο Μέρος εφαρμόζει συστήματα διαχείρισης κινδύνων προκειμένου να είναι σε θέση οι τελωνειακές του αρχές να επικεντρώνουν τις ελεγκτικές τους εργασίες σε πράξεις υψηλού κινδύνου και να επισπεύδεται η θέση σε ελεύθερη κυκλοφορία των εμπορευμάτων χαμηλού κινδύνου.
 2. Το εισάγον Μέρος λαμβάνει υπόψη τις προσπάθειες που καταβάλλει το εξάγον Μέρος σε σχέση με την ασφάλεια της αλυσίδας εμπορικού εφοδιασμού.
 3. Τα Μέρη εργάζονται από κοινού με σκοπό την ανταλλαγή πληροφοριών σχετικά με τεχνικές διαχείρισης κινδύνων τις οποίες εφαρμόζουν οι τελωνειακές αρχές εκάστου Μέρους, τηρουμένης της εμπιστευτικότητας των πληροφοριών, και, οσάκις είναι αναγκαίο, προβαίνουν στη μεταφορά γνώσεων.
 Άρθρο 62
 Εγκεκριμένος οικονομικός φορέας
 Τα Μέρη προάγουν την εφαρμογή του «εγκεκριμένου οικονομικού φορέα» (στο εξής: «ΕΟΦ») με βάση το πλαίσιο SAFE του ΠΟΤ. Τα Μέρη χορηγούν καθεστώς ασφαλείας ΕΟΦ και εμπορικές διευκολύνσεις σε φορείς οι οποίες εκπληρώνουν τα τελωνειακά πρότυπα ασφάλειας τα οποία προβλέπει η εγχώρια νομοθεσία τους.
 Άρθρο 63


text:
Διαμετακόμιση
 1. Τα Μέρη εξασφαλίζουν την ελευθερία διαμετακόμισης από το έδαφός τους μέσω της πλέον κατάλληλης για τη διαμετακόμιση διαδρομής.
 2. Τυχόν περιορισμοί, έλεγχοι ή απαιτήσεις αποβλέπουν σε θεμιτό στόχο δημόσιας τάξης, δεν εισάγουν διακρίσεις, είναι αναλογικά και εφαρμόζονται ομοιόμορφα.
 3. Με την επιφύλαξη του θεμιτού τελωνειακού ελέγχου και εποπτείας των διαμετακομιζόμενων εμπορευμάτων, τα Μέρη επιφυλάσσουν στα εμπορεύματα που διαμετακομίζονται από ή προς το έδαφος οποιουδήποτε Μέρους μεταχείριση εξίσου ευνοϊκή με τη μεταχείριση που επιφυλάσσουν στα εμπορεύματα που διαμετακομίζονται διαμέσου του εδάφους τους.
 4. Τα Μέρη θέτουν σε λειτουργία καθεστώτα μεταφοράς υπό τελωνειακό έλεγχο, τα οποία επιτρέπουν τη διαμετακόμιση εμπορευμάτων χωρίς καταβολή δασμών ή άλλων επιβαρύνσεων, υπό την προϋπόθεση της παροχής κατάλληλης εγγύησης.
 5. Τα Μέρη προωθούν περιφερειακές ρυθμίσεις διαμετακόμισης με σκοπό τη μείωση των εμποδίων στο εμπόριο.
 6. Τα Μέρη βασίζονται στα διεθνή πρότυπα και μέσα για τη διαμετακόμιση και τα χρησιμοποιούν.
 7. Τα Μέρη εξασφαλίζουν τη συνεργασία και τον συντονισμό μεταξύ όλων των αρμόδιων αρχών και υπηρεσιών στο έδαφός τους για τη διευκόλυνση της διαμετακόμισης και την προώθηση της διασυνοριακής συνεργασίας.
 Άρθρο 64
 Σχέσεις με την επιχειρηματική κοινότητα
 Τα Μέρη συμφωνούν:
 α)
 να διασφαλίζουν ότι όλες οι νομοθετικές διατάξεις και οι διαδικασίες του τελωνειακού τομέα, καθώς επίσης και οι δασμοί, τα τέλη και οι επιβαρύνσεις δημοσιοποιούνται, στο μέτρο του δυνατού με ηλεκτρονικά μέσα, μαζί με τις εξηγήσεις που είναι ενδεχομένως απαραίτητες·
 β)
 ότι πρέπει να μεσολαβεί, στο μέτρο του δυνατού, εύλογο χρονικό διάστημα μεταξύ της δημοσίευσης των νέων ή τροποποιημένων νομοθετικών διατάξεων ή διαδικασιών του τελωνειακού τομέα, καθώς και των δασμών, τελών και επιβαρύνσεων, και της έναρξης της ισχύος τους·
 γ)
 να παρέχουν την ευκαιρία στην επιχειρηματική κοινότητα να διατυπώνει τυχόν παρατηρήσεις σχετικά με τις νομοθετικές προτάσεις και τις διαδικασίες του τελωνειακού τομέα. Προς τον σκοπό αυτό, έκαστο Μέρος θεσπίζει μηχανισμούς για την πραγματοποίηση διαβουλεύσεων μεταξύ της δημόσιας διοίκησής του και της επιχειρηματικής κοινότητας·
 δ)
 να δημοσιοποιούν τις σχετικές ανακοινώσεις διοικητικής φύσης, συμπεριλαμβανομένων των απαιτήσεων και των διαδικασιών εισόδου των οργανισμών, των ωρών και των διαδικασιών λειτουργίας των τελωνείων σε λιμένες και σε σημεία διέλευσης των συνόρων, καθώς και των υπηρεσιών που παρέχουν συναφείς πληροφορίες·
 ε)
 να προάγουν τη συνεργασία μεταξύ φορέων και συναφών αρχών που ασχολούνται με εμπορικά θέματα, με την εφαρμογή μη αυθαίρετων και υποκείμενων σε δημοσιότητα διαδικασιών, με στόχο την πάταξη της απάτης και των λοιπών παράνομων δραστηριοτήτων, την ενίσχυση της ασφάλειας της αλυσίδας εφοδιασμού και τη διευκόλυνση του εμπορίου·, και
 στ)
 να εξασφαλίζουν ότι οι αντίστοιχες τελωνειακές και συναφείς απαιτήσεις και διαδικασίες τους εξακολουθούν να ανταποκρίνονται στις ανάγκες της εμπορικής κοινότητας, ακολουθούν τις βέλτιστες πρακτικές και περιορίζουν, στον ελάχιστο δυνατό βαθμό, το εμπόριο.
 Άρθρο 65
 Δασμολογητέα αξία
 Η Συμφωνία για την εφαρμογή του άρθρου VII της ΓΣΔΕ 1994 (στο εξής: «Συμφωνία για τη δασμολογητέα αξία») διέπει τους κανόνες για τη δασμολογητέα αξία που εφαρμόζονται στο εκατέρωθεν εμπόριο μεταξύ των Μερών.
 Άρθρο 66
 Τελωνειακή συνεργασία
 1. Τα Μέρη προωθούν και διευκολύνουν την συνεργασία μεταξύ των αντίστοιχων τελωνειακών τους υπηρεσιών προκειμένου να εξασφαλίζουν την επίτευξη των στόχων που καθορίζονται στο παρόν Κεφάλαιο και, ειδικότερα, να εγγυηθούν


text:
την απλούστευση των τελωνειακών διαδικασιών και να διευκολύνουν το νόμιμο εμπόριο, διατηρώντας ταυτόχρονα τις ελεγκτικές τους ικανότητες.
 2. Η συνεργασία που προβλέπεται στην παράγραφο 1 περιλαμβάνει, μεταξύ άλλων, τα εξής:
 α)
 ανταλλαγές πληροφοριών σχετικά με την τελωνειακή νομοθεσία, τις διαδικασίες και τις τεχνικές, στους ακόλουθους τομείς:
 (i)
 απλούστευση και εκσυγχρονισμός των τελωνειακών διαδικασιών, και
 (ii)
 σχέσεις με την επιχειρηματική κοινότητα·
 β)
 ανάπτυξη κοινών πρωτοβουλιών σε αμοιβαία συμφωνημένους τομείς, και
 γ)
 προώθηση του συντονισμού μεταξύ σχετικών υπηρεσιών.
 3. Η συνεργασία στον τομέα της επιβολής των δικαιωμάτων διανοητικής ιδιοκτησίας από τις τελωνειακές αρχές υλοποιείται σύμφωνα με τον Τίτλο VII (Διανοητική ιδιοκτησία).
 Άρθρο 67
 Αμοιβαία συνδρομή
 Οι δημόσιες διοικήσεις των Μερών παρέχουν αμοιβαία διοικητική συνδρομή σε τελωνειακά θέματα σύμφωνα με τις διατάξεις του Παραρτήματος V (Αμοιβαία διοικητική συνδρομή σε τελωνειακά θέματα).
 Άρθρο 68
 Υποεπιτροπή για τα τελωνεία, τη διευκόλυνση του εμπορίου και τους κανόνες καταγωγής
 1. Τα Μέρη συγκροτούν υποεπιτροπή για τα τελωνεία, τη διευκόλυνση του εμπορίου και τους κανόνες καταγωγής, η οποία απαρτίζεται από αντιπροσώπους εκάστου Μέρους. Η υποεπιτροπή συνεδριάζει σε ημερομηνία και με την ημερήσια διάταξη που συμφωνούν εκ των προτέρων τα Μέρη, και η προεδρία της ασκείται εκ περιτροπής επί ένα έτος από έκαστο Μέρος. Η υποεπιτροπή αναφέρεται στην Επιτροπή Εμπορίου.
 2. Η υποεπιτροπή, μεταξύ άλλων:
 α)
 παρακολουθεί την εφαρμογή και τη διαχείριση του παρόντος Κεφαλαίου και του Παραρτήματος II (Για τον ορισμό της έννοιας «καταγόμενα προϊόντα»ή «προϊόντα καταγωγής» και για τις μεθόδους διοικητικής συνεργασίας)·
 β)
 αποτελεί φόρουμ διαβουλεύσεων και συζήτησης για όλα τα τελωνειακά θέματα, ιδίως δε για τις τελωνειακές διαδικασίες, τη δασμολογητέα αξία, τα δασμολογικά καθεστώτα, τη δασμολογική ονοματολογία, την τελωνειακή συνεργασία και την αμοιβαία διοικητική συνδρομή σε τελωνειακά θέματα·
 γ)
 αποτελεί φόρουμ διαβουλεύσεων και συζήτησης θεμάτων που αφορούν τους κανόνες καταγωγής και τη διοικητική συνεργασία·
 δ)
 προωθεί τη συνεργασία στον τομέα της ανάπτυξης, της εφαρμογής και επιβολής της εφαρμογής των τελωνειακών διαδικασιών, της αμοιβαίας διοικητικής συνδρομής σε τελωνειακά θέματα, των κανόνων καταγωγής και της διοικητικής συνεργασίας·
 ε)
 υποβάλλει στην Επιτροπή Εμπορίου προς έγκριση προτάσεις για τροποποιήσεις του Παραρτήματος II (Για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας)·
 στ)
 αποτελεί φόρουμ διαβουλεύσεων και συζήτησης αιτήσεων για τη σώρευση καταγωγής σύμφωνα με τα άρθρα 3 και 4 του Παραρτήματος II (Για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας)·
 ζ)
 καταβάλλει προσπάθειες για την επίτευξη αμοιβαία ικανοποιητικών λύσεων σε περίπτωση που ανακύψουν διαφορές μεταξύ των Μερών μετά από διαδικασία εξακρίβωσης διεξαχθείσα βάσει του άρθρου 31 του Παραρτήματος II (Για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας)· και
 η)
 καταβάλλει προσπάθειες για την επίτευξη αμοιβαία ικανοποιητικών λύσεων σε περίπτωση που ανακύψουν διαφορές μεταξύ των Μερών σχετικά με τη δασμολογική κατάταξη εμπορευμάτων. Αν το θέμα δεν διευθετηθεί μέσω των εν λόγω διαβουλεύσεων, παραπέμπεται στην επιτροπή του εναρμονισμένου συστήματος του ΠΟΤ. Οι εν λόγω αποφάσεις είναι δεσμευτικές για τα εμπλεκόμενα Μέρη.
 3. Τα Μέλη δύνανται να συμφωνήσουν για την πραγματοποίηση ειδικών συνεδριάσεων για θέματα τελωνειακής συνεργασίας ή κανόνων καταγωγής


text:
και αμοιβαίας διοικητικής συνδρομής.
 Άρθρο 69
 Τεχνική βοήθεια σχετικά με τη διευκόλυνση των τελωνειακών διαδικασιών και του εμπορίου
 1. Τα Μέρη αναγνωρίζουν τη σπουδαιότητα της τεχνικής συνδρομής σχετικά με τη διευκόλυνση των τελωνειακών διαδικασιών και του εμπορίου ενόψει της τήρησης των δεσμεύσεων που καθορίζονται στο παρόν Κεφάλαιο.
 2. Τα Μέρη συμφωνούν να συνεργάζονται ειδικά, αλλά όχι αποκλειστικά, επί των ακόλουθων θεμάτων:
 α)
 αναβάθμιση της θεσμικής συνεργασίας μεταξύ των Μερών·
 β)
 παροχή εμπειρογνωσίας και ανάπτυξη ικανοτήτων σχετικά με νομοθετικά και τεχνικά θέματα, με στόχο την ανάπτυξη και την επιβολή της εφαρμογής της τελωνειακής νομοθεσίας·
 γ)
 εφαρμογή σύγχρονων τελωνειακών τεχνικών, μεταξύ των οποίων συμπεριλαμβάνονται η διαχείριση κινδύνων, η εκ των προτέρων έκδοση δεσμευτικών αποφάσεων, η δασμολογητέα αξία, η απλούστευση των διαδικασιών εισόδου και θέσης των εμπορευμάτων σε ελεύθερη κυκλοφορία, οι εκ των υστέρων έλεγχοι, καθώς και οι μέθοδοι λογιστικού ελέγχου των εταιρειών και των ΕΟΦ·
 δ)
 καθιέρωση διαδικασιών και πρακτικών οι οποίες να αντανακλούν, στο μέτρο του εφικτού, διεθνείς νομικές πράξεις και πρότυπα που ισχύουν στον τελωνειακό και τον εμπορικό τομέα, όπως κανόνες του ΠΟΕ και νομικές πράξεις και πρότυπα του ΠΟΤ, π.χ. η Αναθεωρημένη σύμβαση του Κιότο και το πλαίσιο SAFE του ΠΟΤ·, και
 ε)
 απλούστευση, εναρμόνιση και αυτοματισμός των τελωνειακών διαδικασιών.
 Άρθρο 70
 Εφαρμογή
 Οι διατάξεις του άρθρου 59 παράγραφος 2 στοιχείο στ) και του άρθρου 60 τίθενται σε ισχύ ως προς το Περού δύο έτη μετά την έναρξη ισχύος της παρούσας συμφωνίας.
 ΚΕΦΑΛΑΙΟ 4
 Τεχνικά εμπόδια στο εμπόριο
 Άρθρο 71
 Στόχοι
 Οι στόχοι του παρόντος κεφαλαίου είναι οι εξής:
 α)
 η διευκόλυνση και αύξηση των εμπορευματικών συναλλαγών και η απόκτηση ουσιαστικής πρόσβασης στην αγορά από τα Μέρη, μέσω της βελτίωσης της εφαρμογής της Συμφωνίας του ΠΟΕ για τα τεχνικά εμπόδια στο εμπόριο (στο εξής: «Συμφωνία ΤΕΕ»)·
 β)
 η αποτροπή της δημιουργίας και η ενθάρρυνση της εξάλειψης των περιττών τεχνικών εμποδίων στο εμπόριο·, και
 γ)
 η αναβάθμιση της συνεργασίας μεταξύ των Μερών σε θέματα που υπάγονται στο παρόν Κεφάλαιο.
 Άρθρο 72
 Ορισμοί
 1. Για τους σκοπούς του παρόντος Κεφαλαίου, εφαρμόζονται οι ορισμοί του Παραρτήματος 1 της Συμφωνίας ΤΕΕ.
 2. Εφαρμόζονται, επίσης, οι ακόλουθοι ορισμοί:
 —
 ως «μη μόνιμη σήμανση» νοείται η επίθεση πληροφοριών επί ενός προϊόντος με τη χρήση αυτοκόλλητων, κρεμάμενων ή άλλου είδους ετικετών οι οποίες είναι δυνατό να αφαιρεθούν ή με τον εγκλεισμό των πληροφοριών στη συσκευασία του προϊόντος·
 —
 ως «μόνιμη σήμανση» νοείται η επίθεση πληροφοριών επί ενός προϊόντος μέσω της μόνιμης ενσωμάτωσής τους σε αυτό, π.χ. με εκτύπωση, ράψιμο, χάραξη ή άλλη παρόμοια μέθοδο.
 Άρθρο 73
 Σχέση με τη συμφωνία ΤΕΕ
 Τα Μέρη επιβεβαιώνουν τα δικαιώματα και τις υποχρεώσεις τους δυνάμει της Συμφωνίας ΤΕΕ, η οποία ενσωματώνεται και καθίσταται αναπόσπαστο μέρος της παρούσας συμφωνίας, τηρουμένων των αναλογιών.
 Άρθρο 74
 Πεδίο εφαρμογής
 1. Οι διατάξεις του παρόντος Κεφαλαίου εφαρμόζονται στην κατάρτιση, τη θέσπιση και την εφαρμογή τεχνικών κανονισμών, προτύπων και διαδικασιών εκτίμησης της συμμόρφωσης, συμπεριλαμβανομένων των τυχόν τροποποιήσεών τους και προσθηκών σε αυτά, που ενδέχεται να επηρεάσουν τις εμπορευματικές συναλλαγές μεταξύ των Μερών.
 2. Το παρόν Κεφάλαιο δεν εφαρμόζεται στα εξής:
 α)
 προδιαγραφές προμηθειών που έχουν καταρτισθεί


text:
από κρατικούς φορείς για τις απαιτήσεις παραγωγής ή κατανάλωσης των εν λόγω φορέων·, και
 β)
 υγειονομικά και φυτοϋγειονομικά μέτρα.
 Άρθρο 75
 Συνεργασία και διευκόλυνση του εμπορίου
 1. Τα Μέρη συμφωνούν ότι η συνεργασία μεταξύ των αρχών και των φορέων, τόσο του δημόσιου όσο και του ιδιωτικού τομέα, που ασχολούνται με τους τεχνικούς κανονισμούς, την τυποποίηση, την εκτίμηση της συμμόρφωσης, τη διαπίστευση, τη μετρολογία, τον έλεγχο των συνόρων και την επιτήρηση των αγορών, είναι σημαντική για τη διευκόλυνση του εμπορίου μεταξύ των Μερών. Προς τον σκοπό αυτό, τα Μέρη δεσμεύονται:
 α)
 να εντατικοποιήσουν την εκατέρωθεν συνεργασία με στόχο τη διευκόλυνση της πρόσβασης στις αγορές τους και την αύξηση της γνώσης και της κατανόησης των αντίστοιχων συστημάτων τους·
 β)
 να προσδιορίσουν, να αναπτύξουν και να προαγάγουν πρωτοβουλίες για τη διευκόλυνση του εμπορίου, λαμβανομένης υπόψη της πείρας εκάστου Μέρους. Οι πρωτοβουλίες αυτές είναι δυνατό, επί παραδείγματι, να περιλαμβάνουν:
 (i)
 την ανταλλαγή πληροφοριών, εμπειριών και δεδομένων, επιστημονική και τεχνολογική συνεργασία και τη χρήση ορθών κανονιστικών πρακτικών·
 (ii)
 την απλούστευση των διαδικασιών πιστοποίησης και των διοικητικών απαιτήσεων που θεσπίζονται με κανονισμό σχετικά με πρότυπα ή με τεχνικό κανονισμό, και την κατάργηση των υποχρεώσεων εγγραφής σε μητρώο ή προηγούμενης έγκρισης οι οποίες είναι περιττές με βάση τις διατάξεις της Συμφωνίας ΤΕΕ·
 (iii)
 την καταβολή προσπαθειών ενόψει μιας πιθανής σύγκλισης, ευθυγράμμισης ή καθιέρωσης ισοδυναμίας των τεχνικών κανονισμών και των διαδικασιών εκτίμησης της συμμόρφωσης. Η ισοδυναμία δεν συνεπάγεται εκ προοιμίου κανενός είδους υποχρέωση για τα Μέρη, εκτός αν έχει συμφωνηθεί ρητώς άλλως·
 (iv)
 την εξέταση, στο πλαίσιο μιας μελλοντικής αναθεώρησης του κανονιστικού πλαισίου, της δυνατότητας χρησιμοποίησης της διαπίστευσης ή του διορισμού ως μεθόδου για την αναγνώριση των φορέων εκτίμησης της συμμόρφωσης που εδρεύουν στο έδαφος άλλου Μέρους, και
 (v)
 την προώθηση και τη διευκόλυνση της συνεργασίας και της ανταλλαγής πληροφοριών μεταξύ συναφών κρατικών ή ιδιωτικών φορέων των Μερών.
 2. Όταν ένα Μέρος κατακρατεί σε λιμένα εισόδου εμπορεύματα που κατάγονται από το έδαφος άλλου Μέρους λόγω εικαζόμενης μη συμμόρφωσης με τεχνικό κανονισμό, το Μέρος που κατακρατεί τα εμπορεύματα γνωστοποιεί αμελλητί στον εισαγωγέα τους λόγους της κατακράτησης.
 3. Μέρος, κατόπιν αιτήσεως άλλου Μέρους, λαμβάνει δεόντως υπόψη τις προτάσεις του εν λόγω άλλου Μέρους για συνεργασία κατ’ εφαρμογή του παρόντος Κεφαλαίου.
 Άρθρο 76
 Τεχνικοί κανονισμοί
 1. Τα Μέρη χρησιμοποιούν διεθνή πρότυπα ως βάση για την κατάρτιση των τεχνικών τους κανονισμών, εκτός αν τα διεθνή αυτά πρότυπα είναι αναποτελεσματικά ή ατελέσφορα για την επίτευξη του επιδιωκόμενου θεμιτού στόχου. Μέρος, κατόπιν αιτήσεως άλλου Μέρους, γνωστοποιεί τους λόγους για τους οποίους δεν χρησιμοποίησε διεθνή πρότυπα ως βάση για την κατάρτιση των τεχνικών του κανονισμών.
 2. Κατόπιν αιτήσεως άλλου Μέρους το οποίο ενδιαφέρεται να επεξεργασθεί έναν παρόμοιο τεχνικό κανονισμό, και προκειμένου να μεγιστοποιηθούν οι οικονομίες κλίμακας, Μέρος παρέχει, στο μέτρο του δυνατού, στο αιτούν Μέρος κάθε πληροφορία, τεχνική μελέτη, εκτίμηση κινδύνου ή άλλο διαθέσιμο συναφές έγγραφο, με εξαίρεση τις πληροφορίες εμπιστευτικού χαρακτήρα, επί των οποίων το εν λόγω Μέρος στηρίχθηκε για την επεξεργασία του εκάστοτε τεχνικού κανονισμού.
 Άρθρο 77
 Πρότυπα
 1. Έκαστο Μέρος δεσμεύεται:
 α)
 να διατηρεί αποτελεσματική επικοινωνία μεταξύ των κανονιστικών αρχών του και


text:
των οργανισμών τυποποίησης που διαθέτει·
 β)
 να εφαρμόζει την απόφαση της επιτροπής για τις αρχές που διέπουν την ανάπτυξη διεθνών προτύπων, οδηγιών και συστάσεων σε σχέση με τα άρθρα 2, 5 και με το Παράρτημα 3 της Συμφωνίας που εγκρίθηκε από την επιτροπή του ΠΟΕ για τα τεχνικά εμπόδια στο εμπόριο, στις 13 Νοεμβρίου 2000, όταν εξετάζει κατά πόσον υφίσταται ένα διεθνές πρότυπο, οδηγία ή σύσταση κατά την έννοια των άρθρων 2 και 5 και του Παραρτήματος 3 της Συμφωνίας ΤΕΕ·
 γ)
 να παροτρύνει τους οικείους φορείς τυποποίησης να συνεργάζονται με τους συναφείς φορείς τυποποίησης άλλου Μέρους στο πλαίσιο διεθνών εργασιών τυποποίησης.Η συνεργασία αυτής της μορφής είναι δυνατό να αναπτύσσεται σε διεθνείς φορείς τυποποίησης ή σε περιφερειακό επίπεδο κατόπιν προσκλήσεως του αντίστοιχου φορέα τυποποίησης ή μέσω μνημονίων συμφωνίας με στόχο, μεταξύ άλλων, την ανάπτυξη κοινών προτύπων·
 δ)
 να ανταλλάσσει πληροφορίες σχετικά με τη χρησιμοποίηση προτύπων από τα Μέρη σε συνάρτηση με τεχνικούς κανονισμούς και να διασφαλίζει, στο μέτρο του δυνατού, ότι τα πρότυπα δεν έχουν υποχρεωτικό χαρακτήρα·
 ε)
 να ανταλλάσσει πληροφορίες σχετικά με τις μεθόδους τυποποίησης εκάστου Μέρους και στον βαθμό στον οποίον τα διεθνή, περιφερειακά ή κατώτερα του περιφερειακού επιπέδου πρότυπα χρησιμεύουν ως βάση για την κατάρτιση των εθνικών προτύπων, και
 στ)
 να ανταλλάσσει γενικού τύπου πληροφορίες σχετικά με συμφωνίες συνεργασίας που συνάπτονται με τρίτες χώρες για θέματα τυποποίησης.
 2. Έκαστο Μέρος συνιστά στους μη κρατικούς φορείς τυποποίησης που εδρεύουν στο έδαφός του να τηρούν τις διατάξεις του παρόντος άρθρου.
 Άρθρο 78
 Εκτίμηση της συμμόρφωσης και διαπίστευση
 1. Τα Μέρη αναγνωρίζουν ότι υπάρχει ένα ευρύ φάσμα μηχανισμών για να διευκολύνεται η αποδοχή, στο έδαφος ενός Μέρους, των αποτελεσμάτων των διαδικασιών εκτίμησης της συμμόρφωσης οι οποίες διεξάγονται στο έδαφος ενός άλλου Μέρους. Αντιστοίχως, τα Μέρη δύνανται να συμφωνούν:
 α)
 σχετικά με την αποδοχή δήλωσης συμμόρφωσης του προμηθευτή·
 β)
 σχετικά με την αποδοχή των αποτελεσμάτων των διαδικασιών εκτίμησης της συμμόρφωσης των φορέων που εδρεύουν στο έδαφος άλλου Μέρους·
 γ)
 ότι ένας φορέας εκτίμησης της συμμόρφωσης ο οποίος εδρεύει στο έδαφος ενός Μέρους δύναται να συνάπτει συμφωνίες οικειοθελούς αναγνώρισης με έναν φορέα εκτίμησης της συμμόρφωσης ο οποίος εδρεύει στο έδαφος άλλου Μέρους για την αποδοχή των αποτελεσμάτων των διαδικασιών εκτίμησης της συμμόρφωσης που αυτός εφαρμόζει·
 δ)
 σχετικά με τον διορισμό φορέων εκτίμησης της συμμόρφωσης που εδρεύουν στο έδαφος άλλου Μέρους, και
 ε)
 σχετικά με τη θέσπιση διαδικασιών διαπίστευσης για την αναγνώριση των φορέων εκτίμησης της συμμόρφωσης που εδρεύουν στο έδαφος άλλου Μέρους.
 2. Προς τον σκοπό αυτό, τα Μέρη δεσμεύονται:
 α)
 να διασφαλίζουν τη δυνατότητα συμμετοχής στον ανταγωνισμό των μη κρατικών φορέων που ασχολούνται με την εκτίμηση της συμμόρφωσης·
 β)
 να προάγουν την αποδοχή, στο πλαίσιο μεθόδων εκτίμησης της συμμόρφωσης, των αποτελεσμάτων που εκδίδουν φορείς αναγνωρισμένοι βάσει πολυμερούς συμφωνίας διαπίστευσης ή βάσει συμφωνίας συναφθείσας μεταξύ μερικών εκ των αντίστοιχων φορέων εκτίμησης της συμμόρφωσης των Μερών·
 γ)
 να εξετάσουν τη σκοπιμότητα έναρξης διαπραγματεύσεων με σκοπό τη σύναψη συμφωνιών για τη διευκόλυνση της αποδοχής στις επικράτειές τους των αποτελεσμάτων των διαδικασιών εκτίμησης της συμμόρφωσης που διεξάγονται από φορείς οι οποίοι εδρεύουν στο έδαφος άλλου


text:
Μέρους, οσάκις τούτο έγκειται προς το συμφέρον των Μερών και είναι δικαιολογημένο από οικονομική άποψη, και
 δ)
 να ενθαρρύνουν τους φορείς εκτίμησης της συμμόρφωσης του κάθε Μέρους να συμμετέχουν σε συμφωνίες με τους φορείς εκτίμησης της συμμόρφωσης άλλου Μέρους για την αποδοχή των αποτελεσμάτων της εκτίμησης της συμμόρφωσης.
 Άρθρο 79
 Διαφάνεια και διαδικασίες γνωστοποίησης
 1. Έκαστο Μέρος διαβιβάζει ηλεκτρονικώς στα σημεία επαφής που καθορίζονται στο άρθρο 10 της Συμφωνίας ΤΕΕ, είτε απευθείας είτε μέσω της Γραμματείας του ΠΟΕ, τους τεχνικούς κανονισμούς και τις διαδικασίες εκτίμησης της συμμόρφωσης που σκοπεύει να θεσπίσει ή που θέσπισε με σκοπό την αντιμετώπιση κατεπειγόντων προβλημάτων ασφάλειας, υγείας, προστασίας του περιβάλλοντος ή εθνικής ασφάλειας, προβλήματα τα οποία έχουν ήδη ανακύψει ή υπάρχει κίνδυνος να ανακύψουν, σύμφωνα με τις διατάξεις της Συμφωνίας ΤΕΕ. Η ηλεκτρονική διαβίβαση τεχνικών κανονισμών και διαδικασιών εκτίμησης της συμμόρφωσης περιλαμβάνουν ηλεκτρονικό σύνδεσμο προς το πλήρες κείμενο ή αντίγραφο του πλήρους κειμένου του εγγράφου που αποτελεί αντικείμενο της γνωστοποίησης.
 2. Έκαστο Μέρος δημοσιεύει ή διαβιβάζει ηλεκτρονικώς επίσης τα σχέδια ή τις προτάσεις για τη θέσπιση τεχνικών κανονισμών και διαδικασιών εκτίμησης της συμμόρφωσης ή αυτών που θέσπισε με σκοπό την αντιμετώπιση κατεπειγόντων προβλημάτων ασφάλειας, υγείας, προστασίας του περιβάλλοντος ή εθνικής ασφάλειας, τα οποία προβλήματα έχουν ήδη ανακύψει ή υπάρχει κίνδυνος να ανακύψουν, σε συμμόρφωση με το τεχνικό περιεχόμενο των συναφών διεθνών προτύπων.
 3. Κατ’ εφαρμογή των παραγράφων 1 και 2, έκαστο Μέρος χορηγεί χρονικό διάστημα τουλάχιστον 60 ημερών, και όταν είναι εφικτό 90 ημερών, από την ημερομηνία ηλεκτρονικής διαβίβασης των προτεινόμενων τεχνικών κανονισμών και διαδικασιών εκτίμησης της συμμόρφωσης, ούτως ώστε τα άλλα Μέρη και οι λοιποί ενδιαφερόμενοι να δύνανται να υποβάλλουν γραπτές παρατηρήσεις. Τα Μέρη αξιολογούν ευνοϊκά κάθε εύλογο αίτημα για παράταση της προθεσμίας που έχει ταχθεί για την υποβολή παρατηρήσεων.
 4. Τα Μέρη λαμβάνουν υπόψη καταλλήλως τις παρατηρήσεις που τους υποβάλλουν άλλα Μέρη όταν ένας προτεινόμενος τεχνικός κανονισμός υποβάλλεται σε δημόσια διαβούλευση και, κατόπιν αιτήσεως άλλου Μέρους, παρέχουν γραπτές απαντήσεις στις παρατηρήσεις του εν λόγω άλλου Μέρους.
 5. Έκαστο Μέρος δημοσιεύει ή θέτει στη διάθεση του κοινού, σε έντυπη ή ηλεκτρονική μορφή, τις απαντήσεις του σε σημαντικές παρατηρήσεις που του έχουν υποβληθεί, το αργότερο μέχρι την ημερομηνία δημοσίευσης του τελικού τεχνικού κανονισμού ή της διαδικασίας εκτίμησης της συμμόρφωσης.
 6. Έκαστο Μέρος παρέχει, κατόπιν αιτήσεως άλλου Μέρους, πληροφορίες σχετικά με τεχνικό κανονισμό ή διαδικασία εκτίμησης της συμμόρφωσης που έχει θεσπίσει ή προτίθεται να θεσπίσει.
 7. Το χρονικό διάστημα που μεσολαβεί μεταξύ της δημοσίευσης και της θέσης σε ισχύ τεχνικών κανονισμών και διαδικασιών εκτίμησης της συμμόρφωσης δεν μπορεί να είναι μικρότερο των έξι μηνών, εκτός αν δεν είναι εφικτή η επίτευξη των επιδιωκόμενων θεμιτών στόχων εντός του συγκεκριμένου χρονικού διαστήματος. Τα Μέρη αξιολογούν ευνοϊκά κάθε εύλογο αίτημα για παράταση της εν λόγω προθεσμίας.
 8. Τα Μέρη διασφαλίζουν ότι όλοι οι τεχνικοί κανονισμοί και οι διαδικασίες εκτίμησης της συμμόρφωσης που θεσπίζονται και τίθενται σε ισχύ είναι στη διάθεση του κοινού σε δωρεάν επίσημο δικτυακό τόπο, κατά τρόπον ώστε να είναι ευχερής ο εντοπισμός τους και η πρόσβαση σε αυτά.Εάν ενδείκνυται, διατίθενται επίσης, εφόσον υπάρχουν, οδηγοί σχετικά με


text:
την εφαρμογή τεχνικών κανονισμών.
 Άρθρο 80
 Έλεγχος των συνόρων και επιτήρηση των αγορών
 Τα Μέρη δεσμεύονται:
 α)
 να ανταλλάσσουν πληροφορίες και εμπειρίες σχετικά με τις δραστηριότητές τους στους τομείς του ελέγχου των συνόρων και της επιτήρησης των αγορών, εκτός εάν η σχετική τεκμηρίωση είναι απόρρητη, και
 β)
 να διασφαλίζουν ότι οι δραστηριότητές τους στους τομείς του ελέγχου των συνόρων και της επιτήρησης των αγορών ασκούνται από τις αρμόδιες προς τούτο αρχές, οι οποίες, για τον σκοπό αυτό, δύνανται να χρησιμοποιούν διαπιστευμένους, διορισμένους ή εξουσιοδοτημένους φορείς, αποφεύγοντας συγκρούσεις συμφερόντων μεταξύ των φορέων αυτών και των οικονομικών φορέων που υπόκεινται σε έλεγχο ή επιτήρηση.
 Άρθρο 81
 Σήμανση και τοποθέτηση ετικέτας
 1. Οσάκις Μέρος απαιτεί υποχρεωτική σήμανση ή τοποθέτηση ετικέτας σε προϊόντα, ισχύουν τα ακόλουθα:
 α)
 η μόνιμη σήμανση ή τοποθέτηση ετικέτας είναι υποχρεωτική μόνον εφόσον οι σχετικές πληροφορίες είναι χρήσιμες για τους καταναλωτές ή τους χρήστες του προϊόντος ή για την επισήμανση ότι το προϊόν ανταποκρίνεται σε υποχρεωτικές τεχνικές προδιαγραφές·
 β)
 είναι δυνατό να απαιτούνται πρόσθετες πληροφορίες επί της συσκευασίας του προϊόντος με τη χρήση μη μόνιμων ετικετών, εφόσον τούτο είναι αναγκαίο για τη διασφάλιση της επιτήρησης της αγοράς από τις αρμόδιες αρχές·
 γ)
 σε σχέση με τις πληροφορίες για τις οποίες γίνεται λόγος στο στοιχείο β), κατά την επανεξέταση των εφαρμοστέων κανόνων, το εκάστοτε Μέρος εξετάζει τη δυνατότητα να απαιτείται η με άλλους τρόπους παροχή των πληροφοριών αυτών·
 δ)
 το οικείο Μέρος δεν απαιτεί την έγκριση, καταχώρηση ή πιστοποίηση ετικετών ή σημάνσεων ως προϋπόθεση για την πώληση του εκάστοτε προϊόντος στην αγορά του, εκτός αν τούτο είναι αναγκαίο λόγω κινδύνου να προκληθεί βλάβη από το προϊόν στην υγεία ή τη ζωή ανθρώπων, ζώων ή φυτών, στο περιβάλλον ή στην εθνική ασφάλεια. Το παρόν στοιχείο ισχύει με την επιφύλαξη τυχόν μέτρων τα οποία Μέρος θεσπίζει δυνάμει της εγχώριας νομοθεσίας του για την εξακρίβωση της συμμόρφωσης των ετικετών με υποχρεωτικές προδιαγραφές, καθώς και των μέτρων που λαμβάνονται για τον έλεγχο πρακτικών που ενδέχεται να παραπλανήσουν τους καταναλωτές·
 ε)
 όταν ένα Μέρος απαιτεί τη χρήση αναγνωριστικού αριθμού από τους οικονομικούς φορείς, ο αριθμός αυτός πρέπει να χορηγείται χωρίς αδικαιολόγητη καθυστέρηση·
 στ)
 υπό την προϋπόθεση ότι δεν προκαλείται παρανόηση, αντίφαση ή σύγχυση σε σχέση με τις πληροφορίες που απαιτούνται στη χώρα προορισμού των εμπορευμάτων, το εν λόγω Μέρος επιτρέπει:
 (i)
 την παροχή πληροφοριών σε άλλες γλώσσες επιπλέον της γλώσσας που απαιτείται στη χώρα προορισμού των εμπορευμάτων·
 (ii)
 τη χρήση διεθνούς ονοματολογίας, εικονογράμματος, συμβόλου ή γραφήματος, και
 (iii)
 την παροχή πρόσθετων πληροφοριών σε σχέση με τις πληροφορίες που απαιτούνται στη χώρα προορισμού των εμπορευμάτων·
 ζ)
 υπό την προϋπόθεση ότι δεν υπονομεύονται θεμιτοί στόχοι οι οποίοι καθορίζονται στη Συμφωνία ΤΕΕ, το εν λόγω Μέρος καταβάλλει προσπάθεια για την αποδοχή ετικετών που δεν έχουν μόνιμο χαρακτήρα ή που μπορούν να αφαιρεθούν, ή για την αποδοχή της παροχής των πληροφοριών μέσω του εγχειριδίου χρήσης ή της συσκευασίας του προϊόντος αντί της εκτύπωσης ή της επικόλλησης των πληροφοριών επί του προϊόντος.
 2. Οσάκις Μέρος απαιτεί σήμανση ή τοποθέτηση ετικέτας σε κλωστοϋφαντουργικά προϊόντα ή είδη ένδυσης ή υπόδησης, το εν λόγω


text:
Μέρος:
 α)
 δύναται να απαιτήσει μόνο τη με μόνιμο τρόπο σήμανση ή τοποθέτηση ετικέτας σε σχέση με τις ακόλουθες πληροφορίες:
 (i)
 στην περίπτωση των κλωστοϋφαντουργικών προϊόντων και των ειδών ένδυσης: περιεχόμενο σε ίνες, χώρα καταγωγής, οδηγίες ασφαλείας για ειδικές χρήσεις και οδηγίες περιποίησης, και
 (ii)
 στην περίπτωση ειδών υπόδησης: βασικά υλικά από τα οποία αποτελούνται τα κύρια μέρη του προϊόντος, οδηγίες ασφαλείας για ειδικές χρήσεις και χώρα καταγωγής·
 β)
 δεν θεσπίζει:
 (i)
 απαιτήσεις σε σχέση με τα φυσικά χαρακτηριστικά ή τη σχεδίαση της ετικέτας, με την επιφύλαξη των μέτρων που το εν λόγω Μέρος λαμβάνει για την προστασία των καταναλωτών από παραπλανητική διαφήμιση·
 (ii)
 υποχρέωση για την τοποθέτηση μόνιμης ετικέτας σε είδη ένδυσης, όταν η υποχρέωση αυτή, λόγω του μεγέθους του προϊόντος, είναι δύσκολο να τηρηθεί ή μειώνει την αξία του προϊόντος, και
 (iii)
 για τα εμπορεύματα που πωλούνται σε ζεύγη, υποχρέωση για την τοποθέτηση ετικέτας και στα δύο τεμάχια, όταν αυτά αποτελούνται από τα ίδια υλικά και έχουν την ίδια σχεδίαση.
 3. Τα Μέρη εφαρμόζουν το παρόν άρθρο το αργότερο ένα έτος από την έναρξη ισχύος της παρούσας συμφωνίας.
 Άρθρο 82
 Τεχνική βοήθεια στον τομέα του εμπορίου και ανάπτυξη ικανοτήτων
 Τα Μέρη αναγνωρίζουν τη σπουδαιότητα της τεχνικής βοήθειας στον τομέα του εμπορίου και της ανάπτυξης ικανοτήτων για τη διευκόλυνση της εφαρμογής των διατάξεων του παρόντος Κεφαλαίου, η οποία θα πρέπει να επικεντρώνεται, μεταξύ άλλων, στα εξής:
 α)
 ανάπτυξη των ικανοτήτων των εθνικών οργανισμών, της τεχνικής τους υποδομής και του εξοπλισμού που διαθέτουν, και κατάρτιση των ανθρώπινων πόρων·
 β)
 προώθηση και διευκόλυνση της συμμετοχής σε διεθνείς οργανισμούς των οποίων το έργο είναι συναφές προς το παρόν Κεφάλαιο, και
 γ)
 ενδυνάμωση των σχέσεων μεταξύ των φορέων των Μερών οι οποίοι ασχολούνται με την τυποποίηση, τους τεχνικούς κανονισμούς, την εκτίμηση της συμμόρφωσης, τη διαπίστευση, τη μετρολογία, τον έλεγχο των συνόρων και την επιτήρηση των αγορών.
 Άρθρο 83
 Υποεπιτροπή για τα τεχνικά εμπόδια στο εμπόριο
 1. Τα Μέρη συγκροτούν υποεπιτροπή για τα τεχνικά εμπόδια στο εμπόριο, η οποία απαρτίζεται από αντιπροσώπους εκάστου Μέρους.
 2. Η εν λόγω υποεπιτροπή:
 α)
 παρακολουθεί και αξιολογεί την εφαρμογή και διαχείριση του παρόντος κεφαλαίου, καθώς και τη συμμόρφωση με τις διατάξεις του·
 β)
 διευθετεί καταλλήλως κάθε ζήτημα το οποίο εγείρεται από Μέρος σε σχέση με το παρόν Κεφάλαιο και τη Συμφωνία ΤΕΕ·
 γ)
 συμβάλλει στον καθορισμό προτεραιοτήτων σχετικά με θέματα συνεργασίας και τα προγράμματα τεχνικής βοήθειας στον τομέα των προτύπων, των τεχνικών κανονισμών, των διαδικασιών εκτίμησης της συμμόρφωσης, της διαπίστευσης, της μετρολογίας, του ελέγχου των συνόρων και της εποπτείας της αγοράς, και εξετάζει την πρόοδο που πραγματοποιείται και τα αποτελέσματα που προκύπτουν·
 δ)
 ανταλλάσσει πληροφορίες σχετικά με το έργο που επιτελείται σε μη κυβερνητικά, περιφερειακά και πολυμερή φόρουμ σχετικά με τα πρότυπα, τους τεχνικούς κανονισμούς και τις διαδικασίες εκτίμησης της συμμόρφωσης·
 ε)
 κατόπιν αιτήσεως Μέρους, παρέχει συμβουλές σχετικά με οποιοδήποτε θέμα το οποίο προκύπτει κατά την εφαρμογή του παρόντος Κεφαλαίου και της Συμφωνίας ΤΕΕ·
 στ)
 συγκροτεί, οσάκις τούτο είναι αναγκαίο για την επίτευξη των στόχων του παρόντος κεφαλαίου, ομάδες εργασίας με σκοπό τη διευθέτηση ειδικών θεμάτων που άπτονται


text:
του παρόντος Κεφαλαίου και της Συμφωνίας ΤΕΕ, με επακριβή καθορισμό του πεδίου δραστηριότητας και των καθηκόντων των εν λόγω ομάδων εργασίας·
 ζ)
 διευκολύνει, αναλόγως της περιπτώσεως, τον διάλογο και τη συνεργασία μεταξύ των ρυθμιστικών αρχών σύμφωνα με τις διατάξεις του παρόντος Κεφαλαίου·
 η)
 καταρτίζει, δυνάμει του άρθρου 75 παράγραφος 1 στοιχείο β) του παρόντος Κεφαλαίου, πρόγραμμα εργασίας για τα θέματα που παρουσιάζουν αμοιβαίο ενδιαφέρον για τα Μέρη, το οποίο αναθεωρείται, ανά τακτά χρονικά διαστήματα·
 θ)
 διερευνά κάθε άλλο ζήτημα το οποίο σχετίζεται με το παρόν κεφάλαιο και θα μπορούσε να συμβάλει στη βελτίωση της πρόσβασης στις αγορές των Μερών·
 ι)
 αναθεωρεί το παρόν Κεφάλαιο με γνώμονα τις τυχόν εξελίξεις βάσει της Συμφωνίας ΤΕΕ, καθώς και τις αποφάσεις και συστάσεις της επιτροπής του ΠΟΕ για τα τεχνικά εμπόδια στο εμπόριο, και διατυπώνει προτάσεις για πιθανές τροποποιήσεις του παρόντος Κεφαλαίου·
 ια)
 ενημερώνει, εφόσον το κρίνει σκόπιμο, την Επιτροπή Εμπορίου σχετικά με την εφαρμογή του παρόντος Κεφαλαίου·, και
 ιβ)
 λαμβάνει οποιοδήποτε άλλο μέτρο το οποίο, κατά την άποψη των Μερών, θα μπορούσε να τα βοηθήσει για την εφαρμογή του παρόντος Κεφαλαίου και της Συμφωνίας ΤΕΕ και τη διευκόλυνση του εμπορίου.
 3. Προκειμένου να διευκολύνεται η εφαρμογή του παρόντος Κεφαλαίου, ο αντιπρόσωπος εκάστου Μέρους στην υποεπιτροπή ευθύνεται για τον συντονισμό με τα όργανα της κεντρικής κυβέρνησης, τα κατά τόπους κρατικά όργανα, τους μη κυβερνητικούς οργανισμούς και τα κατάλληλα πρόσωπα στο έδαφος του αντίστοιχου Μέρους· επίσης, κατόπιν αιτήσεως άλλου Μέρους, τα προσκαλεί να συμμετάσχουν στις συνεδριάσεις της υποεπιτροπής. Ο αντιπρόσωπος των Μερών ενημερώνει σχετικά με οποιοδήποτε θέμα το οποίο άπτεται του παρόντος Κεφαλαίου.
 4. Εκτός αν τα Μέρη συμφωνήσουνάλλως, οι διαβουλεύσεις δυνάμει της παραγράφου 2 στοιχείο ε) αποτελούν τις διαβουλεύσεις δυνάμει του άρθρου 301, υπό την προϋπόθεση ότι πληρούν τις απαιτήσεις της παραγράφου 9 του εν λόγω άρθρου.
 5. Η υποεπιτροπή δύναται να πραγματοποιεί συνεδριάσεις στις οποίες μετέχουν το μέρος ΕΕ και μία υπογράφουσα χώρα των Άνδεων, σε σχέση με θέματα τα οποία αφορούν αποκλειστικά τη διμερή σχέση μεταξύ του μέρους ΕΕ και της εκάστοτε υπογράφουσας χώρας των Άνδεων. Αν κάποια άλλη υπογράφουσα χώρα των Άνδεων εκδηλώσει ενδιαφέρον για το θέμα που προβλέπεται να συζητηθεί στην εν λόγω συνεδρίαση, δύναται να συμμετάσχει σε αυτήν, υπό τον όρο της προηγούμενης συμφωνίας του μέρους ΕΕ και της οικείας υπογράφουσας χώρας των Άνδεων.
 6. Εκτός αν τα Μέρη συμφωνήσουνάλλως, η υποεπιτροπή συνέρχεται τουλάχιστον άπαξ ετησίως. Οι συνεδριάσεις μπορούν να πραγματοποιούνται δια προσωπικής παρουσίας ή με άλλους τρόπους που συμφωνούν τα Μέρη.
 Άρθρο 84
 Ανταλλαγή πληροφοριών
 1. Κάθε πληροφορία ή διευκρίνιση η οποία παρέχεται κατόπιν αιτήσεως Μέρους, σύμφωνα με τις διατάξεις του παρόντος Κεφαλαίου, παρέχεται σε έντυπη ή ηλεκτρονική μορφή εντός 60 ημερών··η προθεσμία μπορεί να παραταθεί βάσει προηγούμενης αιτιολόγησης από το Μέρος που καλείται να παράσχει την πληροφορία ή τη διευκρίνιση.
 2. Σε ό,τι αφορά τις απορίες στις οποίες τα κέντρα πληροφόρησης θα πρέπει να είναι σε θέση να απαντούν και την επεξεργασία και διεκπεραίωση των σχετικών αιτήσεων, δυνάμει του άρθρου 10 της Συμφωνίας ΤΕΕ ή του παρόντος Κεφαλαίου, τα Μέρη εφαρμόζουν τις συστάσεις της επιτροπής του ΠΟΕ


text:
για τα τεχνικά εμπόδια στο εμπόριο, οι οποίες εκδόθηκαν στις 4 Οκτωβρίου 1995.
 ΚΕΦΑΛΑΙΟ 5
 Υγειονομικά και φυτοϋγειονομικά μέτρα
 Άρθρο 85
 Στόχοι
 Οι στόχοι του παρόντος Κεφαλαίου είναι:
 α)
 η προστασία της ζωής και της υγείας των ανθρώπων, των ζώων ή των φυτών στο έδαφος των Μερών, παράλληλα με τη διευκόλυνση του εμπορίου μεταξύ των Μερών στον τομέα των υγειονομικών και φυτοϋγειονομικών μέτρων (στο εξής: «ΥΦΜ»)·
 β)
 η συνεργασία για την περαιτέρω εφαρμογή της Συμφωνίας για την Εφαρμογή Υγειονομικών και Φυτοϋγειονομικών Μέτρων του ΠΟΕ (στο εξής: «Συμφωνία για τα ΥΦΜ»)·
 γ)
 η διασφάλιση ότι τα ΥΦΜ δεν συνιστούν αδικαιολόγητα εμπόδια για το εμπόριο μεταξύ των Μερών·
 δ)
 η ανάπτυξη μηχανισμών και διαδικασιών με σκοπό την αποτελεσματική επίλυση των προβλημάτων που ανακύπτουν μεταξύ των Μερών συνεπεία της ανάπτυξης και εφαρμογής ΥΦΜ·
 ε)
 η ενίσχυση της επικοινωνίας και της συνεργασίας μεταξύ των αρμόδιων αρχών των Μερών σε σχέση με τα υγειονομικά και φυτοϋγειονομικά θέματα·
 στ)
 η διευκόλυνση της εφαρμογής της ειδικής και διαφοροποιημένης μεταχείρισης, λαμβανομένων υπόψη των παραγόντων ασυμμετρίας μεταξύ των Μερών.
 Άρθρο 86
 Δικαιώματα και υποχρεώσεις
 Τα Μέρη επιβεβαιώνουν τα δικαιώματα και τις υποχρεώσεις τους δυνάμει της Συμφωνίας για τα ΥΦΜ. Τα Μέρη υπόκεινται επίσης στις διατάξεις του παρόντος Κεφαλαίου.
 Άρθρο 87
 Πεδίο εφαρμογής
 1. Το παρόν Κεφάλαιο εφαρμόζεται σε όλα τα υγειονομικά και φυτοϋγειονομικά μέτρα τα οποία είναι ικανά, άμεσα ή έμμεσα, να επηρεάσουν τις εμπορικές συναλλαγές μεταξύ των Μερών.
 2. Το παρόν Κεφάλαιο δεν εφαρμόζεται στα πρότυπα, τους τεχνικούς κανονισμούς, και τις διαδικασίες εκτίμησης της συμμόρφωσης που καθορίζονται στη Συμφωνία ΤΕΕ, εκτός αν αυτά αναφέρονται σε ΥΦΜ.
 3. Επιπροσθέτως, το παρόν Κεφάλαιο εφαρμόζεται στη συνεργασία μεταξύ των Μερών επί θεμάτων που αφορούν την καλή διαβίωση των ζώων.
 Άρθρο 88
 Ορισμοί
 1. Για τους σκοπούς του παρόντος Κεφαλαίου, ισχύουν οι ορισμοί του Παραρτήματος Α της Συμφωνίας για τα ΥΦΜ.
 2. Τα Μέρη δύνανται να συμφωνούν πρόσθετους ορισμούς για την εφαρμογή του παρόντος Κεφαλαίου, λαμβάνοντας υπόψη τα γλωσσάρια και τους ορισμούς των συναφών διεθνών οργανισμών.
 Άρθρο 89
 Αρμόδιες αρχές
 Για τους σκοπούς του παρόντος Κεφαλαίου, ως αρμόδιες αρχές εκάστου Μέρους θεωρούνται οι αρχές που απαριθμούνται στο προσάρτημα 1 του Παραρτήματος VI (Υγειονομικά και φυτοϋγειονομικά μέτρα). Τα Μέρη αλληλοενημερώνονται για κάθε μεταβολή των εν λόγω αρμόδιων αρχών.
 Άρθρο 90
 Γενικές αρχές
 1. Απαγορεύεται να χρησιμοποιούνται τα ΥΦΜ ως αδικαιολόγητα εμπόδια για το εμπόριο μεταξύ των Μερών.
 2. Οι διαδικασίες που θεσπίζονται βάσει του πεδίου εφαρμογής του παρόντος Κεφαλαίου εφαρμόζονται:
 α)
 με διαφάνεια,
 β)
 χωρίς αδικαιολόγητες καθυστερήσεις, και
 γ)
 υπό όρους και απαιτήσεις, συμπεριλαμβανομένων των εξόδων, που δεν υπερβαίνουν το πραγματικό κόστος της παρεχόμενης υπηρεσίας και ισοδυναμούν με τα τυχόν τέλη που επιβάλλονται σε ομοειδή εγχώρια προϊόντα των Μερών.
 3. Τα Μέρη δεν χρησιμοποιούν τις διαδικασίες που αναφέρονται στην παράγραφο 2 ούτε τις αιτήσεις παροχής συμπληρωματικών πληροφοριών για να καθυστερούν την πρόσβαση εισαγόμενων προϊόντων στις αγορές τους χωρίς επιστημονική και τεχνική αιτιολόγηση.
 Άρθρο 91
 Απαιτήσεις για τις εισαγωγές
 1. Οι γενικές απαιτήσεις Μέρους για τις εισαγωγές εφαρμόζονται στα προϊόντα άλλου Μέρους.
 2. Έκαστο Μέρος διασφαλίζει ότι τα προϊόντα που εξάγονται σε άλλο Μέρος


text:
ανταποκρίνονται στις υγειονομικές και φυτοϋγειονομικές απαιτήσεις του εισάγοντος Μέρους.
 3. Το εισάγον Μέρος διασφαλίζει ότι οι όροι που ισχύουν σε αυτό για τις εισαγωγές εφαρμόζονται με τρόπο αναλογικό καιχωρίς διακρίσεις.
 4. Κάθε τροποποίηση των απαιτήσεων Μέρους για τις εισαγωγές πρέπει να περιλαμβάνει εξέταση της σκοπιμότητας θέσπισης μεταβατικής περιόδου, αναλόγως της φύσης της τροποποίησης, προκειμένου να αποφεύγεται η διακοπή της εμπορικής ροής προϊόντων και να παρέχεται στο εξάγον Μέρος η δυνατότητα να προσαρμόζει τις διαδικασίες του στην εκάστοτε τροποποίηση.
 5. Οσάκις οι απαιτήσεις Μέρους για τις εισαγωγές του περιλαμβάνουν εκτίμηση της επικινδυνότητας, το Μέρος αυτό αρχίζει πάραυτα την εκτίμηση αυτή και ενημερώνει το εξάγον Μέρος σχετικά με το χρονικό διάστημα που απαιτείται για την ολοκλήρωση της εκτίμησης.
 6. Όταν το εισάγον Μέρος έχει καταλήξει στο συμπέρασμα ότι τα προϊόντα ενός εξάγοντος Μέρους εκπληρώνουν τις υγειονομικές και φυτοϋγειονομικές απαιτήσεις του για τις εισαγωγές, το εν λόγω Μέρος εγκρίνει την εισαγωγή των προϊόντων εντός 90 εργάσιμων ημερών (12) από την ημερομηνία εξαγωγής αυτού του συμπεράσματος.
 7. Τα τέλη επιθεώρησης δύνανται να καλύπτουν μόνο τα έξοδα που προκύπτουν για την αρμόδια αρχή κατά τη διενέργεια των ελέγχων εισαγωγής. Τα τέλη επιθεώρησης είναι ισοδύναμα με τα τέλη που επιβάλλονται για την επιθεώρηση ομοειδών εγχώριων προϊόντων.
 8. Το εισάγον Μέρος ενημερώνει το εκάστοτε εξάγον Μέρος,το ταχύτερο δυνατό,για οποιαδήποτε μεταβολή επέρχεται σε τέλη, συμπεριλαμβανομένης της παροχής σχετικής αιτιολόγησης.
 Άρθρο 92
 Διαδικασίες εισαγωγής
 1. Σε σχέση με την εισαγωγή ζωικών προϊόντων, το εξάγον Μέρος γνωστοποιεί στο εισάγον Μέρος τον κατάλογο με τις εγκαταστάσεις του που πληρούν τις απαιτήσεις του εισάγοντος Μέρους.
 2. Κατόπιν αιτήσεως ενός εξάγοντος Μέρους η οποία συνοδεύεται από κατάλληλες εγγυήσεις, το εισάγον Μέρος εγκρίνει τις εγκαταστάσεις κατά την έννοια της παραγράφου 3 του προσαρτήματος 2 του Παραρτήματος VI (Υγειονομικά και φυτοϋγειονομικά μέτρα) οι οποίες ευρίσκονται στο έδαφος του εξάγοντος Μέρους, χωρίς προηγούμενη επιθεώρηση των επιμέρους εγκαταστάσεων. Η έγκριση αυτή συνάδει με τους όρους και τις διατάξεις του προσαρτήματος 2 του Παραρτήματος VI (Υγειονομικά και φυτοϋγειονομικά μέτρα) και περιορίζεται στις κατηγορίες προϊόντων για τις οποίες επιτρέπονται οι εισαγωγές.
 3. Με εξαίρεση τις περιπτώσεις στις οποίες απαιτούνται πρόσθετες πληροφορίες, το εισάγον Μέρος θεσπίζει, σύμφωνα με τις νομικές διαδικασίες που ισχύουν σε αυτό, τα αναγκαία νομοθετικά ή διοικητικά μέτρα για την έγκριση της εισαγωγής προϊόντων από τις εγκαταστάσεις που αναφέρονται στην παράγραφο 2, εντός 40 εργάσιμων ημερών από την ημερομηνία παραλαβής της αίτησης η οποία αναφέρεται στην παράγραφο 2.
 4. Η υποεπιτροπή για τα υγειονομικά και φυτοϋγειονομικά μέτρα (στο εξής: «υποεπιτροπή ΥΦΜ») δύναται να τροποποιεί τις απαιτήσεις και διατάξεις που ισχύουν για την έγκριση εγκαταστάσεων όσον αφορά τα προϊόντα ζωικής προέλευσης των Μερών. Η αντίστοιχη τροποποίηση του προσαρτήματος 2 του Παραρτήματος VI (Υγειονομικά και φυτοϋγειονομικά μέτρα) θεσπίζεται από την Επιτροπή Εμπορίου.
 5. Το εισάγον Μέρος θα υποβάλλει, ανά τακτά χρονικά διαστήματα, μητρώο των αποφάσεων για την απαγόρευση αποστολών, συμπεριλαμβανομένων πληροφοριών σχετικά με τα σημεία μη συμμόρφωσης στα οποία στηρίζονται οι απορριπτικές αυτές αποφάσεις.
 Άρθρο 93
 Εξακριβώσεις
 1. Για να διατηρηθεί η εμπιστοσύνη στην αποτελεσματική εφαρμογή των διατάξεων του παρόντος Κεφαλαίου, έκαστο Μέρος, εντός του πεδίου εφαρμογής του παρόντος


text:
Κεφαλαίου, δικαιούται:
 α)
 να διενεργεί, σύμφωνα με τις κατευθυντήριες γραμμές του προσαρτήματος 3 του Παραρτήματος VI (Υγειονομικά και φυτοϋγειονομικά μέτρα), εξακριβώσεις του συνόλου ή ενός μέρους του συστήματος ελέγχου των αρχών άλλου Μέρους· τα έξοδα των εξακριβώσεων επιβαρύνουν το Μέρος που προβαίνει σε αυτές, και
 β)
 να λαμβάνει πληροφορίες από τα άλλα Μέρη σχετικά με το σύστημα ελέγχου τους και με τα πορίσματα ελέγχων που διενεργήθηκαν βάσει του συστήματος αυτού.
 2. Κάθε Μέρος, το οποίο προβαίνει σε εξακρίβωση δυνάμει του παρόντος άρθρου στο έδαφος άλλου Μέρους, παρέχει στο εν λόγω Μέρος τα πορίσματα και τα συμπεράσματα της εξακρίβωσης.
 3. Όταν το εισάγον Μέρος αποφασίζει να πραγματοποιήσει επίσκεψη με σκοπό εξακρίβωση σε ένα εξάγον Μέρος, η επίσκεψη γνωστοποιείται στο εξάγον Μέρος τουλάχιστον 60 εργάσιμες ημέρες πριν από τη διενέργεια της εξακρίβωσης, εκτός από τις περιπτώσεις έκτακτης ανάγκης ή εκτός εάν τα ενδιαφερόμενα Μέρη συμφωνήσουν άλλως. Κάθε τροποποίηση της συγκεκριμένης επίσκεψης συμφωνείται από τα ενδιαφερόμενα Μέρη.
 Άρθρο 94
 Μέτρα που αφορούν την υγεία των ζώων και των φυτών
 1. Τα Μέρη αναγνωρίζουν την έννοια των απαλλαγμένων από παράσιτα ή νόσους περιοχών και των περιοχών με χαμηλό βαθμό επιπολασμού παρασίτων ή νόσων, σύμφωνα με τις διατάξεις της Συμφωνίας για τα ΥΦΜ, καθώς και με τα πρότυπα, τις κατευθυντήριες γραμμές ή τις συστάσεις του Παγκόσμιου Οργανισμού για την Υγεία των Ζώων (στο εξής: «OIE») και τη Διεθνή Σύμβαση για την Προστασία των Φυτών (στο εξής: «Σύμβαση IPPC»).
 2. Κατ’ εφαρμογή της παραγράφου 1, η υποεπιτροπή ΥΦΜ θεσπίζει κατάλληλη διαδικασία για την αναγνώριση των απαλλαγμένων από παράσιτα ή νόσους περιοχών και των περιοχών με χαμηλό βαθμό επιπολασμού παρασίτων ή νόσων, λαμβάνοντας υπόψη τα τυχόν διεθνή πρότυπα, τις κατευθυντήριες γραμμές ή τις συστάσεις. Η διαδικασία αυτή περιλαμβάνει καταστάσεις κρουσμάτων και αναμολύνσεων.
 3. Κατά τον καθορισμό των περιοχών οι οποίες αναφέρονται στις παραγράφους 1 και 2, τα Μέρη εξετάζουν παράγοντες, όπως η γεωγραφική θέση, τα οικοσυστήματα, η επιδημιολογική επιτήρηση και η αποτελεσματικότητα των υγειονομικών ή φυτοϋγειονομικών ελέγχων στην εκάστοτε περιοχή.
 4. Τα Μέρη συνεργάζονται στενά για τον καθορισμό των απαλλαγμένων από παράσιτα ή νόσους περιοχών και των περιοχών με χαμηλό επιπολασμό παρασίτων ή νόσων, με στόχο την επίτευξη εμπιστοσύνης στις διαδικασίες που ακολουθεί έκαστο Μέρος για τον καθορισμό των απαλλαγμένων από παράσιτα ή νόσους περιοχών και των περιοχών με χαμηλό βαθμό επιπολασμού παρασίτων ή νόσων.
 5. Κατά τον καθορισμό των απαλλαγμένων από παράσιτα ή νόσους περιοχών και των περιοχών με χαμηλό βαθμό επιπολασμού παρασίτων ή νόσων, είτε αυτό γίνεται για πρώτη φορά είτε μετά την εμφάνιση μιας επιζωοτίας ή την επανεισαγωγή επιβλαβούς οργανισμού για τα φυτά, το εισάγον Μέρος βασίζει καταρχήν τον από μέρους του καθορισμό της υγειονομικής κατάστασης των ζώων και της φυτοϋγειονομικής κατάστασης στο εξάγον Μέρος ή σε τμήματά του σε πληροφορίες τις οποίες παρέχει το εξάγον Μέρος σύμφωνα με τις διατάξεις της Συμφωνίας για τα ΥΦΜ και τα πρότυπα του OIE και της Σύμβασης IPPC, και συνεκτιμά τον καθορισμό στον οποίο έχει προβεί το εξάγον Μέρος.
 6. Σε περίπτωση που εισάγον Μέρος δεν αναγνωρίζει τις περιοχές που έχουν προσδιορισθεί από εξάγον Μέρος ως περιοχές


text:
απαλλαγμένες από παράσιτα ή νόσους ή ως περιοχές με χαμηλό επιπολασμό παρασίτων ή νόσων, το εισάγον Μέρος, κατόπιν αιτήσεως του εξάγοντος Μέρους, παρέχει τις πληροφορίες βάσει των οποίων ελήφθη η σχετική απόφαση, και/ή πραγματοποιεί διαβουλεύσεις, το ταχύτερο δυνατό, προκειμένου να εκτιμηθούν οι πιθανές εναλλακτικές συμπεφωνημένες λύσεις.
 7. Το εξάγον Μέρος παρέχει επαρκή αποδεικτικά στοιχεία για να αποδείξει αντικειμενικά στο εισάγον Μέρος ότι οι εν λόγω περιοχές αποτελούν, και αναμένεται να εξακολουθήσουν να αποτελούν, απαλλαγμένες από παράσιτα ή νόσους περιοχές ή περιοχές με χαμηλό επιπολασμό παρασίτων ή νόσων, αντίστοιχα. Για τον σκοπό αυτό, κατόπιν αιτήσεως, το εξάγον Μέρος χορηγεί στο εισάγον Μέρος εύλογη πρόσβαση σε επιθεωρήσεις, δοκιμές και άλλες συναφείς διαδικασίες.
 8. Τα Μέρη αναγνωρίζουν την αρχή της διαίρεσης σε τμήματα η οποία εφαρμόζεται στο πλαίσιο του OIE και την αρχή των απαλλαγμένων από παράσιτα μονάδων παραγωγής της Σύμβασης IPPC. Η υποεπιτροπή ΥΦΜ αξιολογεί κάθε μελλοντική σύσταση του OIE ή της Σύμβασης IPPC επί του θέματος και διατυπώνει κατάλληλες συστάσεις.
 Άρθρο 95
 Ισοδυναμία
 Η υποεπιτροπή ΥΦΜ δύναται να εκπονεί διατάξεις περί ισοδυναμίας και διατυπώνει κατάλληλες συστάσεις στην Επιτροπή Εμπορίου. Η ίδια υποεπιτροπή θεσπίζει επίσης τη διαδικασία για την αναγνώριση της ισοδυναμίας.
 Άρθρο 96
 Διαφάνεια και ανταλλαγή πληροφοριών
 1. Τα Μέρη:
 α)
 επιδιώκουν τη διαφάνεια σε σχέση με τα ΥΦΜ που εφαρμόζονται στις εμπορικές συναλλαγές και, ειδικότερα, σε σχέση με τις απαιτήσεις των ΥΦΜ που εφαρμόζονται στις εισαγωγές των άλλων Μερών·
 β)
 ενισχύουν την αμοιβαία εμπιστοσύνη στα ΥΦΜ εκάστου Μέρους και στην εφαρμογή τους·
 γ)
 ανταλλάσσουν πληροφορίες για θέματα που συνδέονται με την ανάπτυξη και την εφαρμογή ΥΦΜ, συμπεριλαμβανομένης της προόδου που αφορά νέα διαθέσιμη επιστημονική τεκμηρίωση, τα οποία επηρεάζουν ή ενδέχεται να επηρεάσουν, τις εμπορικές συναλλαγές μεταξύ των Μερών, με σκοπό να ελαχιστοποιηθούν οι αρνητικές συνέπειες για το εμπόριο·
 δ)
 γνωστοποιούν, κατόπιν αιτήσεως Μέρους και εντός 15 εργάσιμων ημερών από την ημερομηνία υποβολής της αίτησης, τις απαιτήσεις που ισχύουν για την εισαγωγή συγκεκριμένων προϊόντων, συμπεριλαμβανομένου του κατά πόσον απαιτείται εκτίμηση της επικινδυνότητας·
 ε)
 γνωστοποιούν, κατόπιν αιτήσεως Μέρους, το στάδιο στο οποίο ευρίσκεται η διαδικασία έγκρισης της εισαγωγής συγκεκριμένων προϊόντων.
 2. Τα σημεία επαφής των Μερών για τις ανταλλαγές πληροφοριών κατ’ εφαρμογή του παρόντος άρθρου απαριθμούνται στο προσάρτημα 4 του Παραρτήματος VI (Υγειονομικά και φυτοϋγειονομικά μέτρα). Οι πληροφορίες αποστέλλονται ταχυδρομικώς, με φαξ ή μέσω ηλεκτρονικού ταχυδρομείου. Οι πληροφορίες που αποστέλλονται μέσω ηλεκτρονικού ταχυδρομείου υπογράφονται ηλεκτρονικά και αποστέλλονται μόνο μεταξύ των σημείων επαφής.
 3. Οσάκις οι πληροφορίες που αναφέρονται στο παρόν Άρθροκαθίστανται διαθέσιμες μέσω κοινοποίησης προς τον ΠΟΕ σύμφωνα με τους ισχύοντες κανόνες ή μέσω ενός από τους επίσημους, δωρεάν προσβάσιμους από το κοινό, δικτυακούς τόπους, του οικείου Μέρους, οι οποίοι απαριθμούνται στο προσάρτημα 4 του Παραρτήματος VI (Υγειονομικά και φυτοϋγειονομικά μέτρα), θεωρείται ότι έχει πραγματοποιηθεί η ανταλλαγή πληροφοριών.
 Άρθρο 97
 Γνωστοποίηση και διαβουλεύσεις
 1. Έκαστο Μέρος γνωστοποιεί εγγράφως στα άλλα Μέρη, εντός δύο εργάσιμων ημερών, κάθε σοβαρό ή σημαντικό κίνδυνο για τη δημόσια υγεία, την υγεία των ζώων ή των φυτών, συμπεριλαμβανομένων των καταστάσεων έκτακτης ανάγκης που αφορούν τρόφιμα.
 2. Οι γνωστοποιήσεις κατά την έννοια της παραγράφου 1 πραγματοποιούνται προς τα σημεία


text:
επαφής που απαριθμούνται στο προσάρτημα 4 του Παραρτήματος VI (Υγειονομικά και φυτοϋγειονομικά μέτρα). Τα Μέρη αλληλοενημερώνονται σύμφωνα με το άρθρο 96 σχετικά με κάθε μεταβολή των σημείων επαφής. Οι έγγραφες γνωστοποιήσεις που αναφέρονται στην παράγραφο 1 πραγματοποιούνται ταχυδρομικώς, με φαξ ή μέσω ηλεκτρονικού ταχυδρομείου.
 3. Όταν Μέρος έχει σοβαρές ανησυχίες σχετικά με κίνδυνο για τη δημόσια υγεία, την υγεία των ζώων ή των φυτών, ο οποίος επηρεάζει προϊόντα που αποτελούν αντικείμενο εμπορικών συναλλαγών μεταξύ των Μερών, το εν λόγω Μέρος δύναται να ζητεί από το εξάγον Μέρος την πραγματοποίηση διαβουλεύσεων για την εξέταση της κατάστασης. Οι διαβουλεύσεις αυτές πραγματοποιούνται, το ταχύτερο δυνατό. Κατά τις διαβουλεύσεις, έκαστο Μέρος καταβάλλει προσπάθεια για την παροχή όλων των πληροφοριών που απαιτούνται προκειμένου να αποφευχθεί διαταραχή των εμπορικών συναλλαγών.
 4. Οι διαβουλεύσεις οι οποίες αναφέρονται στην παράγραφο 3 μπορούν να πραγματοποιούνται μέσω ηλεκτρονικού ταχυδρομείου, εικονοτηλεδιάσκεψης, ηχοτηλεδιάσκεψης ή με οποιοδήποτε άλλο τεχνολογικό μέσο έχουν στη διάθεσή τους τα Μέρη. Το Μέρος που ζητά την πραγματοποίηση διαβουλεύσεων μεριμνά για την κατάρτιση των σχετικών πρακτικών.
 Άρθρο 98
 Μέτρα έκτακτης ανάγκης
 1. Το εισάγον Μέρος δύναται, για σοβαρό κίνδυνο που απειλεί τη δημόσια υγεία ή την υγεία των ζώων ή των φυτών, ναλαμβάνει, χωρίς προηγούμενη γνωστοποίηση, προσωρινά και μεταβατικά μέτρα απαραίτητα για την προστασία της δημόσιας υγείας ή της υγείας των ζώων ή των φυτών. Όσον αφορά τις αποστολές που μεταφέρονται μεταξύ των Μερών, το εισάγον Μέρος εξετάζει την καταλληλότερη και αναλογικότερη λύση προκειμένου να αποφευχθούν περιττές διαταραχές του εμπορίου.
 2. Το Μέρος που λαμβάνει μέτρα δυνάμει της παραγράφου 1 ενημερώνει σχετικά τα άλλα Μέρη, το ταχύτερο δυνατό, και, οπωσδήποτε, το αργότερο μία εργάσιμη ημέρα μετά την ημερομηνία λήψης του μέτρου. Τα άλλα Μέρη δύνανται να ζητήσουν οποιαδήποτε πληροφορία σχετικά με την υγειονομική κατάσταση στο Μέρος που έλαβε το εκάστοτε μέτρο, καθώς και για το ίδιο το μέτρο. Το Μέρος που έλαβε το μέτρο παρέχει τις πληροφορίες που του έχουν ζητηθεί μόλις αυτές καταστούν διαθέσιμες.
 3. Κατόπιν αιτήσεως Μέρους, και σύμφωνα με τις διατάξεις του άρθρου 97, τα Μέρη προβαίνουν σε διαβουλεύσεις για να εξετάσουν την κατάσταση εντός 15 εργάσιμων ημερών από την ημερομηνία παραλαβής της αίτησης για τη διεξαγωγή διαβουλεύσεων. Σκοπός των διαβουλεύσεων είναι η αποφυγή περιττών διαταραχών του εμπορίου. Είναι δυνατό να εξετάζονται εναλλακτικές δυνατότητες για τη διευκόλυνση της εφαρμογής ή της αντικατάστασης των μέτρων.
 Άρθρο 99
 Εναλλακτικά μέτρα
 1. Κατόπιν αιτήσεως εξάγοντος Μέρους, και σε σχέση με μέτρα που έχουν ληφθεί από το εκάστοτε εισάγον Μέρος και επηρεάζουν τις εμπορικές συναλλαγές (συμπεριλαμβανομένης της θέσπισης ειδικών ορίων για τα πρόσθετα, τα κατάλοιπα και τις μολυσματικές προσμίξεις), τα ενδιαφερόμενα Μέρη πραγματοποιούν διαβουλεύσεις σύμφωνα με το άρθρο 97 προκειμένου να συμφωνήσουν σχετικά με πρόσθετους όρους εισαγωγής ή εναλλακτικά μέτρα προς εφαρμογή από το εισάγον Μέρος. Οι εν λόγω πρόσθετοι όροι εισαγωγής ή τα εναλλακτικά μέτρα δύνανται, οσάκις ενδείκνυται, να βασίζονται σε διεθνή πρότυπα ή σε μέτρα του εξάγοντος Μέρους με τα οποία διασφαλίζεται επίπεδο προστασίας ισοδύναμο με εκείνο που ισχύει στο εισάγον Μέρος. Το άρθρο 95 δεν εφαρμόζεται στα εν λόγω μέτρα.
 2. Κατόπιν αιτήσεως του εισάγοντος Μέρους, το


text:
εξάγον Μέρος παρέχει όλα τα συναφή πληροφοριακά στοιχεία που απαιτούνται από τη νομοθεσία του εισάγοντος Μέρους, συμπεριλαμβανομένων των αποτελεσμάτων των επίσημων μικροβιολογικών εργαστηρίων του ή άλλων επιστημονικών δεδομένων, προς αξιολόγηση από τους κατάλληλους επιστημονικούς φορείς. Εφόσον επέλθει συμφωνία, το εισάγον Μέρος λαμβάνει τα αναγκαία νομοθετικά ή διοικητικά μέτρα ώστε να επιτρέψει τις εισαγωγέςβάσει της εν λόγω συμφωνίας.
 3. Όταν η σχετική επιστημονική τεκμηρίωση είναι ανεπαρκής, Μέρος δύναται, προσωρινώς, να θεσπίζει ΥΦΜ βάσει των διαθεσίμων σχετικών πληροφοριών. Στην περίπτωση αυτή, τα Μέρη καταβάλλουν προσπάθεια για τη συγκέντρωση των πρόσθετων πληροφοριών που απαιτούνται για μια λεπτομερέστερη εκτίμηση της επικινδυνότητας, ούτως ώστε να μπορέσει το εισάγον Μέρος να επανεξετάσει το εκάστοτε ΥΦΜ, καταλλήλως.
 Άρθρο 100
 Ειδική και διαφοροποιημένη μεταχείριση
 Κατ’ εφαρμογή του άρθρου 10 της Συμφωνίας για τα ΥΦΜ, όταν υπογράφουσα χώρα των Άνδεων έχει εντοπίσει δυσκολίες σε σχέση με προτεινόμενο μέτρο το οποίο έχει κοινοποιηθεί από το μέρος ΕΕ, η υπογράφουσα χώρα των Άνδεων δύναται να ζητεί, στο πλαίσιο των παρατηρήσεων που υποβάλλει στο μέρος ΕΕ δυνάμει του άρθρου 7 της Συμφωνίας για τα ΥΦΜ, την παροχή δυνατότητας για συζήτηση του θέματος. Τα ενδιαφερόμενα Μέρη πραγματοποιούν διαβουλεύσεις προκειμένου να συμφωνήσουν σχετικά με:
 α)
 εναλλακτικούς όρους εισαγωγής προς εφαρμογή από το εισάγον Μέρος, και/ή
 β)
 την παροχή τεχνικής βοήθειας σύμφωνα με το άρθρο 101, και/ή
 γ)
 εξάμηνη μεταβατική περίοδο, η οποία είναι δυνατό, κατ’ εξαίρεση, να παραταθεί για ένα επιπλέον χρονικό διάστημα, που δεν υπερβαίνει τους έξι μήνες.
 Άρθρο 101
 Τεχνική βοήθεια και ενίσχυση των εμπορικών ικανοτήτων
 1. Σύμφωνα με τις διατάξεις του Τίτλου XIII (Τεχνική βοήθεια και ενίσχυση των εμπορικών ικανοτήτων), τα Μέρη συμφωνούν να ενισχύσουν τη μεταξύ τους συνεργασία με στόχο την όσο το δυνατό καλύτερη εφαρμογή και αξιοποίηση του παρόντος Κεφαλαίου, ούτως ώστε να βελτιστοποιηθούν τα αποτελέσματά του, να επεκταθούν οι ευκαιρίες που προσφέρονται και να μεγιστοποιηθούν τα οφέλη για τα Μέρη σε σχέση με τη δημόσια υγεία, την υγεία των ζώων και των φυτών και την ασφάλεια των τροφίμων. Η συνεργασία αυτή αναπτύσσεται εντός του νομικού και θεσμικού πλαισίου που διέπει τις σχέσεις συνεργασίας μεταξύ των Μερών.
 2. Για την επίτευξη των προαναφερόμενων στόχων, τα Μέρη συμφωνούν να αποδίδουν ιδιαίτερη σημασία στις ανάγκες συνεργασίας που προσδιορίζει η υποεπιτροπή ΥΦΜ και να διαβιβάζουν τις σχετικές πληροφορίες, κατά τα οριζόμενα στον Τίτλο XIII (Τεχνική βοήθεια και ενίσχυση των εμπορικών ικανοτήτων). Η εν λόγω υποεπιτροπή δύναται ομοίως να επανεξετάζει τις προαναφερθείσες ανάγκες.
 Άρθρο 102
 Συνεργασία για την καλή διαβίωση των ζώων
 Η υποεπιτροπή ΥΦΜ προάγει τη συνεργασία μεταξύ των Μερών επί θεμάτων που σχετίζονται με την καλή διαβίωση των ζώων.
 Άρθρο 103
 Υποεπιτροπή για τα υγειονομικά και φυτοϋγειονομικά μέτρα
 1. Τα Μέρη συγκροτούν υποεπιτροπή για τα υγειονομικά και φυτοϋγειονομικά μέτρα ως όργανο για τη διασφάλιση και την παρακολούθηση της εφαρμογής του παρόντος Κεφαλαίου και για την εξέταση οποιουδήποτε ζητήματος ικανού να επηρεάσει τη συμμόρφωση με τις διατάξεις του. Η υποεπιτροπή ΥΦΜ δύναται να επανεξετάζει το παρόν Κεφάλαιο και να διατυπώνει κατάλληλες συστάσεις.
 2. Η υποεπιτροπή ΥΦΜ απαρτίζεται από αντιπροσώπους διοριζόμενους από έκαστο Μέρος. Η υποεπιτροπή ΥΦΜ συγκαλείται σε τακτική συνεδρίαση τουλάχιστον άπαξ


text:
ετησίως σε κοινώς συμφωνηθείσα ημερομηνία και τόπο, και πραγματοποιεί έκτακτες συνεδριάσεις, κατόπιν αιτήσεως οποιουδήποτε Μέρους. Η υποεπιτροπή ΥΦΜ πραγματοποιεί την πρώτη τακτική συνεδρίασή της εντός του πρώτου έτους από την έναρξη ισχύος της παρούσας συμφωνίας. Η υποεπιτροπή ΥΦΜ θεσπίζει τον κανονισμό εργασίας της κατά την πρώτη της συνεδρίαση. Η ημερήσια διάταξη συμφωνείται από τα Μέρη πριν από κάθε συνεδρίαση. Η υποεπιτροπή δύναται επίσης να συνεδριάζει μέσω εικονοτηλεδιάσκεψης ή ηχοτηλεδιάσκεψης.
 3. Η υποεπιτροπή ΥΦΜ:
 α)
 αναπτύσσει και παρακολουθεί την εφαρμογή του παρόντος Κεφαλαίου·
 β)
 παρέχει ένα πλαίσιο για τη συζήτηση προβλημάτων που προκύπτουν από την εφαρμογή ΥΦΜ και την εφαρμογή του παρόντος Κεφαλαίου, και προσδιορίζει πιθανές λύσεις·
 γ)
 συζητά την ανάγκη εκπόνησης κοινών προγραμμάτων μελέτης, ιδίως σε σχέση με τη θέσπιση ειδικών ορίων·
 δ)
 προσδιορίζει τις ανάγκες συνεργασίας·
 ε)
 διεξάγει τις διαβουλεύσεις που προβλέπονται στο άρθρο 104 σε σχέση με την επίλυση διαφορών που ανακύπτουν κατά την εφαρμογή του παρόντος Κεφαλαίου·
 στ)
 διεξάγει τις διαβουλεύσεις που προβλέπονται στο άρθρο 100 του παρόντος Κεφαλαίου σε σχέση με την ειδική και διαφοροποιημένη μεταχείριση, και
 ζ)
 εκτελεί οποιοδήποτε άλλο καθήκον το οποίο συμφωνείται μεταξύ των Μερών.
 4. Η υποεπιτροπή ΥΦΜ δύναται να συγκροτεί ομάδες εργασίας ad hoc για την εκτέλεση ειδικών εργασιών και καθορίζει τα καθήκοντα και τις μεθόδους εργασίας τους.
 Άρθρο 104
 Επίλυση διαφορών
 1. Όταν ένα Μέρος θεωρεί ότι ένα ΥΦΜ άλλου Μέρους αντίκειται, ή ενδέχεται να αντίκειται, στις υποχρεώσεις που προβλέπονται στο παρόν Κεφάλαιο, ή ότι άλλο Μέρος έχει παραβεί υποχρέωση η οποία εμπίπτει στο παρόν Κεφάλαιο και σχετίζεται με ένα ΥΦΜ, το εν λόγω Μέρος δύναται να ζητεί την πραγματοποίηση τεχνικών διαβουλεύσεων στο πλαίσιο της υποεπιτροπής ΥΦΜ. Οι αρμόδιες αρχές οι οποίες προσδιορίζονται στο προσάρτημα 1 του Παραρτήματος VI (Υγειονομικά και φυτοϋγειονομικά μέτρα) διευκολύνουν τις εν λόγω διαβουλεύσεις.
 2. Εκτός αν άλλως έχει συμφωνηθεί από τα Μέρη που εμπλέκονται σε διαφορά, όταν μια διαφορά έχει αποτελέσει αντικείμενο διαβουλεύσεων στο πλαίσιο της υποεπιτροπής ΥΦΜ κατ’ εφαρμογή της παραγράφου 1, οι διαβουλεύσεις αυτές αντικαθιστούν τις διαβουλεύσεις που προβλέπονται στο άρθρο 301, υπό την προϋπόθεση ότι πληρούν τις απαιτήσεις που καθορίζονται στην παράγραφο 9 του εν λόγω άρθρου. Οι διαβουλεύσεις στο πλαίσιο της υποεπιτροπής ΥΦΜ θεωρείται ότι έχουν ολοκληρωθεί εντός 30 ημερών από την ημερομηνία υποβολής του σχετικού αιτήματος, εκτός αν τα Μέρη που μετέχουν στις διαβουλεύσεις συμφωνούν να τις συνεχίσουν. Οι διαβουλεύσεις αυτές μπορούν να πραγματοποιούνται μέσω εικονοτηλεφωνικής διάσκεψης, εικονοτηλεδιάσκεψης ή με οποιοδήποτε άλλο τεχνολογικό μέσο συμφωνηθεί μεταξύ των Μερών που μετέχουν στις διαβουλεύσεις.
 ΚΕΦΑΛΑΙΟ 6
 Άρθρο 105
 Κυκλοφορία εμπορευμάτων
 1. Τα Μέρη αναγνωρίζουν τα διαφορετικά επίπεδα τα οποία έχουν επιτευχθεί σε σχέση με τα εγχειρήματα περιφερειακής ολοκλήρωσης, αφενός, στους κόλπους της Ευρωπαϊκής 'Ενωσης και, αφετέρου, μεταξύ των υπογραφουσών χωρών των Άνδεων στο πλαίσιο της Κοινότητας των Άνδεων. Σχετικά με το θέμα αυτό, τα Μέρη θα αναλάβουν δράση προς την κατεύθυνση της επίτευξης του στόχου της δημιουργίας συνθηκών ευνοϊκών για την ελεύθερη κυκλοφορία των εμπορευμάτων από άλλα Μέρη μεταξύ των αντίστοιχων εδαφών τους. Προς τον σκοπό αυτό:
 α)
 τα προϊόντα που κατάγονται από μια υπογράφουσα χώρα των Άνδεων απολαύουν της ελεύθερης κυκλοφορίας


text:
των εμπορευμάτων εντός του εδάφους της Ευρωπαϊκής Ένωσης υπό τους όρους που καθορίζει η Συνθήκη για τη λειτουργία της Ευρωπαϊκής Ένωσης σε σχέση με την ελεύθερη κυκλοφορία των εμπορευμάτων που κατάγονται από τρίτες χώρες·
 β)
 με την επιφύλαξη των διατάξεων της «Συμφωνίας υποπεριφερειακής ολοκλήρωσης των Άνδεων» (στο εξής: «Συμφωνία της Καρθαγένης») σε σχέση με την κυκλοφορία των εμπορευμάτων, οι υπογράφουσες χώρες των Άνδεων επιφυλάσσουν η μία στην άλλη μεταχείριση όχι λιγότερο ευνοϊκή από αυτήν που επιφυλάσσουν στην ΕΕ δυνάμει της παρούσας συμφωνίας. Η υποχρέωση αυτή δεν υπόκειται στον Τίτλο XII (Επίλυση διαφορών)·
 γ)
 λαμβανομένου υπόψη του άρθρου 10, οι υπογράφουσες χώρες των Άνδεων καταβάλλουν κάθε δυνατή προσπάθεια για τη διευκόλυνση της κυκλοφορίας των εμπορευμάτων, καταγωγής Ευρωπαϊκής Ένωσης, μεταξύ των επικρατειών τους, καθώς και για την αποφυγή περιττών διαδικασιών και ελέγχων.
 2. Επιπλέον της παραγράφου 1:
 α)
 στον τελωνειακό τομέα, οι υπογράφουσες χώρες των Άνδεων θα εφαρμόζουν στα εμπορεύματα, καταγωγής Ευρωπαϊκής Ένωσης, τα οποία αφικνούνται από άλλη υπογράφουσα χώρα των Άνδεων τις πλέον ευνοϊκές τελωνειακές διαδικασίες οι οποίες ισχύουν για τα εμπορεύματα που προέρχονται από άλλες υπογράφουσες χώρες των Άνδεων·
 β)
 στον τομέα των τεχνικών εμποδίων στο εμπόριο:
 (i)
 οι υπογράφουσες χώρες των Άνδεων θα επιτρέπουν να απολαύουν τα εμπορεύματα, καταγωγής Ευρωπαϊκής Ένωσης, των εναρμονισμένων προτύπων, τεχνικών κανονισμών και διαδικασιών εκτίμησης της συμμόρφωσης που ισχύουν για τις εμπορικές συναλλαγές μεταξύ των υπογραφουσών χωρών των Άνδεων·
 (ii)
 σε τομείς ενδιαφέροντος, οι υπογράφουσες χώρες των Άνδεων θα καταβάλλουν κάθε δυνατή προσπάθεια για την προώθηση της σταδιακής εναρμόνισης των προτύπων, των τεχνικών κανονισμών και των διαδικασιών εκτίμησης της συμμόρφωσης·
 γ)
 στον τομέα των υγειονομικών και φυτοϋγειονομικών μέτρων, οι υπογράφουσες χώρες των Άνδεων θα επιτρέπουν να απολαύουν τα εμπορεύματα, καταγωγής Ευρωπαϊκής Ένωσης, των εναρμονισμένων διαδικασιών και απαιτήσεων που ισχύουν για τις εμπορικές συναλλαγές. Η υποεπιτροπή ΥΦΜ θα εξετάζει την εφαρμογή της παρούσας παραγράφου.
 3. Σε περίπτωση που όλες οι χώρες μέλη της Κοινότητας των Άνδεων καταστούν Μέρη της παρούσας συμφωνίας, οι υπογράφουσες χώρες των Άνδεων θα εξετάσουν τη νέα αυτή κατάσταση και θα προτείνουν στό μέρος ΕΕ κατάλληλα μέτρα για τη βελτίωση των όρων που διέπουν την κυκλοφορία εμπορευμάτων, καταγωγής Ευρωπαϊκής Ένωσης, μεταξύ των χωρών μελών της Κοινότητας των Άνδεων και, ειδικότερα, για την αποφυγή περιττών διαδικασιών, τελωνειακών δασμών και άλλων επιβαρύνσεων, επιθεωρήσεων και ελέγχων.
 4. Κατ’ εφαρμογή της παραγράφου 3, οι υπογράφουσες χώρες των Άνδεων θα καταβάλλουν κάθε δυνατή προσπάθεια για την προώθηση της εναρμόνισης της νομοθεσίας και των διαδικασιών τους σχετικά με τους τεχνικούς κανονισμούς και τα ΥΦΜ, καθώς και για την προαγωγή της εναρμόνισης ή αμοιβαίας αναγνώρισης των ελέγχων και των επιθεωρήσεών τους.
 5. Κατ’ εφαρμογή της παραγράφου 1, τα Μέρη αναπτύσσουν μηχανισμούς συνεργασίας, λαμβάνοντας υπόψη τις ανάγκες και τα πραγματικά τους δεδομένα, εντός του νομικού και θεσμικού πλαισίου που διέπει τις σχέσεις συνεργασίας μεταξύ των Μερών.
 ΚΕΦΑΛΑΙΟ 7
 Εξαιρέσεις
 Άρθρο 106
 Εξαιρέσεις στον Τίτλο περί εμπορευματικών συναλλαγών
 1. Υπό την προϋπόθεση ότι τα εν λόγω μέτρα δεν εφαρμόζονται κατά τέτοιο τρόπο, ώστε να συνιστούν μέσο αυθαίρετης ή αδικαιολόγητης διακριτικής μεταχείρισης μεταξύ των Μερών στα οποία επικρατούν οι ίδιες συνθήκες ούτε συγκεκαλυμμένο


text:
περιορισμό των εμπορευματικών συναλλαγών μεταξύ των Μερών, καμία διάταξη της παρούσας συμφωνίας δεν μπορεί να θεωρηθεί ότι εμποδίζει οιοδήποτε Μέρος να λαμβάνει ή να επιβάλει την εφαρμογή μέτρων, τα οποία:
 α)
 είναι αναγκαία για την προστασία της δημόσιας ηθικής ή τη διατήρηση της δημόσιας τάξης (13)·
 β)
 είναι αναγκαία για την προστασία της ζωής ή της υγείας των ανθρώπων, των ζώων ή των φυτών, συμπεριλαμβανομένων των περιβαλλοντικών μέτρων που απαιτούνται για τον σκοπό αυτό·
 γ)
 αφορούν την εισαγωγή ή την εξαγωγή χρυσού ή αργύρου·
 δ)
 είναι αναγκαία για τη διασφάλιση της συμμόρφωσης με νόμους ή κανονισμούς που δεν είναι ασύμβατοι με τις διατάξεις της παρούσας συμφωνίας, συμπεριλαμβανομένων όσων σχετίζονται με την επιβολή της εφαρμογής της τελωνειακής νομοθεσίας, την επιβολή μονοπωλίων τα οποία λειτουργούν σε συμμόρφωση με το άρθρο 27, την προστασία δικαιωμάτων διανοητικής ιδιοκτησίας και την πρόληψη πρακτικών απάτης·
 ε)
 αφορούν προϊόντα που προέρχονται από εργασία φυλακισμένων·
 στ)
 επιβάλλονται για την προστασία εθνικών θησαυρών με καλλιτεχνική, ιστορική ή αρχαιολογική αξία·
 ζ)
 αφορούν τη διατήρηση ζώντων και μη ζώντων εξαντλήσιμων φυσικών πόρων, εφόσον τα μέτρα αυτά καθίστανται αποτελεσματικά σε συνδυασμό με περιορισμούς επί της εγχώριας παραγωγής ή κατανάλωσης·
 η)
 λαμβάνονται με σκοπό τη συμμόρφωση με υποχρεώσεις που απορρέουν από διακυβερνητική συμφωνία σχετικά με βασικό εμπόρευμα, η οποία ανταποκρίνεται σε προϋποθέσεις που έχουν υποβληθεί στα Μέρη και δεν έχουν απορριφθεί από αυτά ή η οποία έχει υποβληθεί η ίδια στα Μέρη και δεν έχει απορριφθεί από αυτά (14)·
 θ)
 επιβάλλουν περιορισμούς στις εξαγωγές εγχώριων πρώτων υλών αναγκαίων για τη διασφάλιση ουσιωδών ποσοτήτων τέτοιων υλών για την εγχώρια μεταποίηση σε περιόδους κατά τις οποίες η εγχώρια τιμή των πρώτων αυτών υλών διατηρείται κάτω από την παγκόσμια τιμή στο πλαίσιο κρατικού προγράμματος σταθεροποίησης· τα ανωτέρω ισχύουν υπό την προϋπόθεση ότι οι περιορισμοί δεν έχουν ως αποτέλεσμα την αύξηση των εξαγωγών ή την προστασία του εγχώριου μεταποιητικού κλάδου και δεν παρεκκλίνουν από τις διατάξεις της παρούσας συμφωνίας όσον αφορά τη μη διακριτική μεταχείριση·, και
 ι)
 είναι αναγκαία για την απόκτηση ή διανομή προϊόντων που παρουσιάζουν γενικά ή τοπικά έλλειψη, υπό την προϋπόθεση ότι τυχόν τέτοια μέτρα είναι σύμφωνα με την αρχή ότι όλα τα Μέρη δικαιούνται ακριβοδίκαιο μερίδιο της διεθνούς προσφοράς των εν λόγω προϊόντων και ότι τυχόν τέτοια μέτρα τα οποία είναι ασύμβατα με τις λοιπές διατάξεις της παρούσας συμφωνίας διακόπτονται αμέσως μόλις οι συνθήκες που τα προκάλεσαν έπαψαν να υφίστανται.
 2. Τα Μέρη καταννοούν ότι, οσάκις Μέρος σκοπεύει να θεσπίσει ένα μέτρο δυνάμει των στοιχείων θ) και ι) της παραγράφου 1, το εν λόγω Μέρος παρέχει στα άλλα Μέρη όλες τις συναφείς πληροφορίες, με σκοπό την εξεύρεση λύσης αποδεκτής από τα Μέρη. Τα Μέρη δύνανται να συμφωνήσουν επί παντός μέσου το οποίο ενδεχομένως απαιτείται για τη διευθέτηση της κατάστασης του Μέρους που σκοπεύει να θεσπίσει το μέτρο. Αν δεν επιτευχθεί συμφωνία εντός 30 ημερών, το εν λόγω Μέρος δύναται να εφαρμόσει μέτρα δυνάμει των στοιχείων θ) και ι) στις εξαγωγές του εκάστοτε προϊόντος. Εντούτοις, σε εξαιρετικές και κρίσιμες περιστάσεις που απαιτούν άμεση δράση και καθιστούν αδύνατη την εκ των προτέρων ενημέρωση ή εξέταση,